text:
Tal mês di Avrîl al sarà firmât il gnûf contrat di servizi 2010-2012 jenfri il Ministeri des Comunicazions e la RAI. Un document cetant impuartant pe metude in vore de Leç 482 che e dîs a clâr che il contrat al à di tignî cont sei dal nivel minim di tutele par ogni minorance, sei dal fat che lis sedis RAI locâls à àn di ocupâsi de programazion in lenghe minoritarie.
La Leç e à zaromai 10 agns, il colôr dai guviers al è cambiât, ma in ducj i contrats di servizi firmâts fin cumò nol è mai stât scrit nuie di concret su chest argoment. A la piês si è fat riferiment ae pussibilitât che lis sedis locâls a trasmetin programs in lenghe minoritarie paiâts dai ents locâi, o ben ce che al sucêt za e, ven a stâi, programs che i utents a pain doi viaçs.
Tai agns passâts, lis pressions politichis e dai comitâts a àn sconzurât il risi che tal contrat no fossin nancje nomenâts la Leç 482 e i dirits des minorancis. La Regjon e à mandât tal mês di Fevrâr stât une letare ae Comission parlamentâr di Vigjilance, par che e dei il so parê sul document, e par che lis indicazions par realizâ i programs previodûts de Leç 482 a sein plui precisis. Une richieste al Guvier par podê vê une autonomie de RAI regjonâl compagne a chê de Provincie di Bolzan, e je stade fate ancjemò in Dicembar dal President de Regjon Tondo e dal Consei Ballaman.
La rispueste no je ancjemò rivade e la bataie e somee lungje. Forsi scrivi nol baste par fâ capî cualis che a son lis esigjencis dal popul furlan.
Federica Angeli
ATUALITÂT. Contrat di servizi. Il timp al è scjadût............
Tal mês di Avrîl al sarà firmât il gnûf contrat di servizi 2010-2012 jenfri il Ministeri des Comunicazions e la RAI. Un document cetant impuartant pe metude in vore de Leç 482 che e dîs a clâr che il contrat al à di tignî cont sei dal nivel minim di tutele par ogni minorance, sei dal fat che lis sedis RAI locâls à àn di ocupâsi de programazion in lenghe minoritarie.


c: text/html

text:
Interviste cun Lucio Peressi che nus spieghe al sô ultime vore
Al è jessût l’an passât (viôt La Patrie dal Friûl di Otubar 2011) pes edizions de Societât Filologjiche Furlane un libri diferent di chei che si viodin pal plui in librarie “Sclesis di culture materiâl” cul sottitul “Aspetti del lavoro e della vita tradizionale in Friuli”. Si trate di un volum che al presente aspiets di un mont che al comparive, fin pocjis desenis di agns indaûr, consuetudinari e che invezit al comparìs arcadic. O vin domandât al autôr Lucio Peressi, studiôs di etnografie, cualchi sclariment sul so lavôr.
Scomencìn propit dal titul: cuâl isal il significât di “Sclesis”?
O ai intindût clamâ “sclesis” lis descrizions curtis di imprescj e moments di lavôr tradizionâl, presentant, dongje ae rapresentazion grafiche o fotografiche (si contin sù par jù 180 ilustrazions), cualchi note sul ûs dal obiet, su la nomenclature e sul contor antropologjic.
Par vie di cuale motivazion la dople intitulazion par furlan e par talian?
Lis nomenclaturis e i mûts di dî a son ripuartâts te lenghe origjinâl di ûs, invezit lis descrizions a son palesadis par talian. Un tant par rindi plui ladine, ancje a chei che no pratichin il furlan, la cognossince di chest particolâr aspiet de nestre culture.
Cuale ise stade la finalitât di cheste opare?
No volarès comparî presuntuôs pal intindiment di davuelzi une dople funzion: ufrî une pratiche e sclete “vuide” par une visite intun museu etnografic (no si trate di une opare sientifiche), ma ancje, pai plui atents letôrs, proponi un invît a scuvierzi i fuarts leams che lis personis dai paîs e, parcè no, dai borc citadins a sintivin cui imprescj di lavôr, cu la nature e cul Creatôr.
In ce maniere si palesavial il leam dal contadin o dal artesan cui siei imprescj?
In svareâts mûts: traviers de ricercje scrupulose dai argagns plui rispuindints aes sôs esigjencis di lavôr (in tancj câs il praticant al jere ancje un fabricant), traviers la “personalizazion” dai obiets e la modalitât di ûs (stant la lôr durade) e traviers la pussibile riutilizazion magari par une altre funzion (chest a diference dal scjadenât consumisim di vuê, che al compuarte il “dopre e bute vie”).
E il rispiet pal ambient cemût si pandevial?
Midiant de utilizazion savinte des zonis plui di sest par mantignî lis particolaritâts e lis varietâts dal teritori (cence straçâ teren), midiant de modificazion graduâl dal sestament zonâl e cu la atenzion cussienziose dai puartaments naturâi de vite des plantis e dai nemâi.
Traviers di cuâi segnâi il contadin dimostravial il sintiment religjôs?
Traviers modalitâts esteriôrs e interiôrs. Carlo Sgorlon al à vût segnât intune des ultimis memoriis “La persone che si met a contat cu la nature, la tiere mari, nol pues no provâ un sintiment di profonde sacralitât”. La popolazion contadine lu pandeve, par esempli, cu la costruzion di gleseutis o di anconis in sîts ben in evidence, cu la sacralizazion dai cjamps midiant des rogazions e po cui riferiments religjôs tai proverbis e tai siei intervents seont un calendari “santoriâl” e cun di plui cu lis invocazions.
In conclusion: il so libri puedial jessi considerât ancje come “opare di riflession”?
Lu speri, stant che pal gno mistîr di insegnant,o soi puartât a davuelzi une ativitât di informazion e di formazion, ma il libri al vûl jessi un mût par esprimi il gno rispiet viers un stîl di vite che al è stât tal timp pôc preseât. ■
Redazion
AGRICOLTURE. Sclesis di culture materiâl............
Interviste cun Lucio Peressi che nus spieghe al sô ultime vore

robotstxt: allowed

filter: keep


text:
Pe seconde volte consecutive, il Ministeri al taie il Font di finanziament ordenari al ateneu di Udin. Lu disin clâr e taront lis tabelis publicadis sul sît dal Miur a metât Setembar, di dulà che al ven fûr che pe Universitât dal Friûl chest an il trasferiment al vâl 1,6 milions in mancul, rispiet ae anade prime cuant che za si veve vût un câl di 1,1 milions di finanziaments.
Ae fin, forsit cun cualchi cuote una tantum e cualchi contribût straordenari, il tai al podarès sbassâsi a 1,3 milions, ma chel che al è plui evident al è il fat che la Universitât furlane e je une des plui penalizadis, e no fâs dal sigûr part di chês 21 talianis che a àn vût auments di trasferiment, dentri di un font di finanziament ordenari 2017 che al valeve 6 miliarts, cuntun increment di 62,5 milions (+0,9% rispiet al 2016).
Bisugne dî che nancje la Universitât di Triest e jentre “tes miôr 21”, ma dut câs si beche ben 82 milions e 887 mil euros di trasferiments: a son 13 in milions in plui rispiet ai 69 che a son destinâts al ateneu furlan, che come al solit a varès di regjistrâ ancje chest an un aument sul numar di students.
Di bande sô, il Magnific Retôr Alberto Felice De Toni al à subit incjariât i siei plui strents colaboradôrs di fâ dutis lis verifichis dal câs. Jenfri lis valutazions, si è daûr a cirî di capî se a son gnûfs criteris introdusûts cualchi mês indaûr a penalizâ la Universitât dal Friûl, o se invezit i risultâts otignûts no son stâts valutâts te maniere juste a Rome: za l’an passât, comentant une situazion similâr, il retôr De Toni al diseve di jessi preocupât no tant pal valôr complessîf dal tai ma dal câl, stant i risultâts presentâts.
In sumis, ancjemò une volte la Universitât furlane e ven sotvalutade, viodût che za di une vore di agns i retôrs che le àn vuidade si son simpri lamentâts di vê vût mancul bêçs. Di bon al è, se no altri, che ancje par Udin e valarà la no tax area che i permet ai ateneus di esonerâ i students cun mancul di 13 mil euros di Isee, e di calmierâ chei jenfri i 13 e i 30 mil euros.
✒ Piero Cargnelutti


text:
La nanotecnologjie e je un ram de sience aplicade e de tecnologjie che si ocupe dal control de materie in scjale inferiôr al micrometri (di solit di 1 a 100 nanometris) e de progjetazion e realizazion di dispositîfs di chestis dimensions.
CURRICULUM DI DUT RISPIET_L’espert mondial dal setôr, pari de nanomedisine, al è il professôr Mauro Ferrari. Nassût tal 1959 a Udin, dulà che al à fat il liceu Stellini, al è laureât a Padue in Matematiche tal 1985, PhD in Inzegnerie tal 1989 in Californie inte Universitât di Berkeley. Ricercjadôr de Universitât di Udin par doi agns, cjapant sù dutis lis ocasions a man a man che si presentavin, al è po dopo tornât te Universitât di Berkeley tant che “assistant professor”. Come che al ricuarde in tantis sôs intervistis, intai Stâts Unîts i sienziâts a van indenant cu la meritocrazie e se no si produsin studis che a conventin pe societât a van a cjase. No si fâs ricercje dome par stâ suntune biele poltrone. E la sô cariere e je lade indenant.
Tal so curriculum al vante plui di 200 articui su rivistis sientifichis, 7 libris, 50 brevets internazionâi, onorificencis, e tante, tante ativitât di ricercje (cul contribût economic specificât par ogni ricercje) e di insegnament. Dopo vê lavorât in istituzions prestigjosis tant che il National Cancer Institute, la Universitât dal Texas (Health Science Center), la Rice University, cumò al è deventât President e aministradôr delegât dal Methodist Hospital Research Institute, un dai principâi ospedâi in Americhe, une leiende dulà che si fâs ricercje in dutis lis specialitâts (U.S. News and World Report).
LA FUARCE DAL SAVÊ FÂ GRUP_ Al somee di viodilu, cui siei colaboradôrs di dutis lis bandis dal mont, resonâ di un mont cussì piçul, dulà che lis distinzions tra lis difarentis competencis de sience a sparissin. Ma la fuarce de sô iniziative e je propit tal confront e te integrazion di variis dissiplinis sientifichis. In chestis riunions, la union di gnovis metodologjiis di matematiche e inzegnerie a fasin nassi gnovis ideis e soluzions pe medisine. Propit pe medisine, dulà che lis terapiis simpri plui personalizadis a son la sperance par vinci malatiis dal nestri timp. Bisugne puartâ la medisine juste tal puest e tal moment just, jessi sigûrs che e funzioni e podê monitorâ ancje la vuarison (Nature Reviews, 2010). Chest al è impuartant parcè che il nestri organisim al è plen di barieris che a impedissin aes medisinis di rivâ aes celulis maladis. La tierce gjenerazion di nanofarmacs e rive tai vâs dal sanc, e ricognòs lis celulis maladis e e mole fûr, daûr di dulà che si cjate, ce che si à programât (PLos ONE 5(9):e13050). Une sperance di cure che o stin ducj spietant…
UN RICOGNOSSIMENT FURLAN_Cussì, ancje la ricercje di un mastic par fâ vuarî ae svelte lis fraturis dai vues plui gravis. Intune des sôs ultimis publicazions, si presentin i svilups plui resints di nanotecnologjie aplicâts aes malatiis di cûr (Trends in Pharmacological Science 2010:31;199). Ma in Italie? Masse invidis, gjelosiis, burocrazie, dificoltâts aministrativis, normis par regjistrâ i brevets complicadis, cuntune Universitât indaûr rispiet a chei altris paîs plui svilupâts, e indaûr ancje rispiet a paîs emergjents tant che Indie e Cine… No cate dut chest, il professôr Ferrari al colabore cul Centri di Nanomedisine in Lombardie, cui distrets tecnologjics in Friûl, cul Politecnic a Turin e al à creât a Gagliato (Calabrie), il paîs da Nanosience «Cun cheste iniziative il paîs al è tornât a animâsi, si sta lavorant par miorâlu e cualchi paîs dongje al somee che al ciapi sù l’esempli. Cuissà se si podarès fâlu ancje in Friûl…» nus dîs. Ma in Italie, la mancjance di investiments su disvilup e ricercje a puartaran tancj altris zovins ricercjadôrs a emigrâ, sul so esempli. Ma si à di lâ indenant a lavorâ e a colaborâ par vinci ciertis sfidis, cence scoragjâsi, magari cuntun piçul pinsîr al Friûl: tal curriculum grandiôs dal professôr Ferrari al è il puest pal Premi Furlan de Diaspore dal Fogolâr Furlan di Milan dal 2009: «Un onôr», al declare cun braure.
Mara Piccoli
ATUALITÂT – Mauro Ferrari e la nanotecnologjie............
La nanotecnologjie e je un ram de sience aplicade e de tecnologjie che si ocupe dal control de materie in scjale inferiôr al micrometri (di solit di 1 a 100 nanometris) e de progjetazion e realizazion di dispositîfs di chestis dimensions.


text:
Vuê e jere la zornade de prime prove di talian, pai Esams di Stât. Ben po, inte analisi dal test e je saltade fûr une poesie di Quasimodo
, e se l'an passât mi soi gjoldût a voltâ Magris, chest an o ai pensât di voltâ il poete ermetic che tant al à dât a lis poesiis lungjis il just par facebook.
Bon, dai, a part lis menadis, disìn pûr che la poesie e jere biele e une vore dificile, di voltâ, e cjapait il risultât come che al ven. A mi, mi plâs ancje par furlan, ancje se e je ostiche (ma lu ere ancje par talian :)
E
rît la cheche, nere sui narançs
Forsit
al è un segn vêr de vite:
ator
di me fantacins cun moviments
lizêrs
dal cjâf a balin intun zûc
di
cadencis e di vôs dilunc dal prât
de
glesie. Dûl da la sere, ombris
tornadis
a impiâ parsore la jerbe cussì verde,
bielissime
in tal fûc de lune!
Memorie
us lasse durmî pôc;
cumò,
sveaitsi. Ve, al scravace il poç
pe
prime maree. Cheste la ore:
no plui la mê, brusâts, simulacris antîcs.
E
tu vint dal Sud fuart di rosis di naranç,
sburte
la lune dulà che crots a duarmin
fantacins,
sfuarce il puieri pai cjamps
umits
di olmis di cjavalis, vierç
il
mâr, alce sù lis nulis dai arbui:
za
l’airon si slungje viers la aghe
e
al nulìs a planc il pantan jenfri lis spinis,
e
rît la cheche, nere sui narançs.


text:
“Bundì a ducj i telespetadôrs. O scugnìn fermâ il servizi de nestre Marica Zuttioni sui sucès de famee Danieli par vie che a Torean al è daûr a sucedi alc di incredibil. Linie al nestri inviât, Luca Zompicchiatti.”
“Graciis, Laura. Aes 3:46 i sismografs a àn rilevât la prime scosse, ma nol jentre il taremot: si trate di une vacje zigante. Podês viodile propite aes mês spalis. Un grup di studi de Universitât fat di veterinaris, biolics e gjeografs al cirarà di sclarî ce bestie che e je, di dulà che e ven e dulà che e va. Intant, al somee che e vedi cjatât benstâ achì, dongje dal CittàFiera. Tal movisi, e à sdrumât jù une part dal centri comerciâl. Sintìn su chest Antonio Bardelli. Bardelli, è già possibile fare una stima dei danni?”
“È ancora presto, ma gli interventi strutturali potrebbero costare anche 2 milioni di euro. Per questo chiediamo alla Regione che si attivi per sostenere il nostro centro commerciale, fiore all’occhiello del retail e dell’entertainment, capace di attirare clienti da tutta l’Alpe Adria.”
Une vôs bovine e fermà Bardelli.
“Oms, o soi Valentine. Cemût che a viodês o soi une vacje, ma us dîs subit che par vie des mês dimensions o ai scugnût diversificâ la mê diete e disvilupâ enzimis in grât di digjerî la cjar umane. Che nissun mi dedi cuintri! Soi nassude par erôr tai laboratoris Granarolo – i ricercjadôrs a studiavin cemût ingruessâmi lis mamelis cence fâmi rompi il fîl de schene. Alc al è lât stuart, però, e soi deventade cussì. Ju ai mangjâts. La mê storie me à contade une puare Betty, intant che e murive. A je lis mamelis lis àn fatis cressi che a tocjavin fin par tiere, i zenoi no i àn tignût e le àn scugnude soprimi. Viodût che voaltris nus viodês dome come cjar di mangjâ e lat di striçâ, o soi scjampade par liberâ dutis lis vacjis dal mont. Ultime robe, chest centri comerciâl al fâs cagâ!”.
E alçà la code e e molà une grandissime buiace, che e cuvierzè il tet dal CittàFiera fin che de mierde e restà fûr dome la piramide.
I voi umits di Valentine a trasmetevin determinazion.
di Volketitrei-Liga
#1245


text:
Tal 2011 il stât talian al celebrave in pompe magne i siei 150 agns di vite, une cagnere te storie gjenerâl. Pal Friûl si tratave di 5 agns di mancul, stant che la Italie e je rivade culì tal 1866. E a son propit chest an par nô 150 agns. O riproponìn il document che 5 agns indaûr o vevin publicât. No pensi che al vedi pierdût di valôr. Anzit, la Italie, cjapade di altris fastidis, no à masse premure di ricognossi i dirits des minorancis (art. 6 de Costituzion). Pluitost cu la abolizions des provinciis e cul rinfuarciment dal podê centrâl, o riscjìn di pierdi no dome i dirits e ogni autonomie, ma ancje la muse e, cuissà, di tornâ a fâ part “delle Tre Venezie”. Diu nus vuardi! (pre Roman Michelot)
Come cristians che a crodin te dignitât di ducj i oms tant che fîs dal unic Pari e, duncje, tal dirit di ducj i popui a guviernâsi sfrancjâts di prepotencis esternis, in fraternitât e strenzûts te prospetive di un destin unic, no podìn no gjoldi di cheste circostance che nus impegne, scomençant des resons di fede, a cirî l’acuardi e la passion pal ben di ducj i talians. Ma par nô cheste fieste no pues jessi complete e serene, par vie che chê che e veve di jessi la nestre “cjase comugnâl” no je, dut a vuê, vierte aes nestris sacrisantis spietis di int e di popul, come che la stesse Cjarte Costituzionâl dal Stât Talian e intindarès professâ. E che a varessin di fânus dî: achì mi sint a cjase, achì o stoi ben! Cundut l’articul 6 de nestre Costituzion, di fat, o stentìn un grum a sintîsi onorâts di chest gjenar di unitât statâl, par vie che la nestre configurazion culturâl e spirituâl, che e reste par nô une ereditât irinunziabile, e ven invezit saldo sbeleade e continuementri cjapade tant che un afront ae integritât dal Stât.
In particolâr:
• Emblematic al è il tratament che si fâs ae nestre lenghe – simbul di fonde de nestre identitât – che, cun tant di leç in proposit, i ven ancjemò inibît in maniere vergognose chel puest che i spiete te scuele e te vite publiche.
O onorìn la lenghe taliane, che nus permet di intindisi cun chei altris popui dal Stât, ma no volìn che la lenghe che par seculorums e à segnade la nestre storie e mueri par colpe di chê vignude dopo. O paìn lis tassis pe culture, ma no volìn che chestis a coventin dome pe monoculture statâl, che e cope lis diversitâts.
• O viodìn che la scuele e continue a mortificâ lis espressions plui emblematichis dal nestri stamp culturâl. Tant a dî che – fale il câs di cualchi insegnant iluminât – i nestris zovins no san nuie dal Friûl, che uficialmentri za dal 1077 al à tacât a scrivi une pagjine ilustre e civîl di esperience politiche autonomiste. E che, cul so Parlament de Patrie, si presentave inte Ete di mieç come cuasi un preludi des formis di democrazie partecipade, che in chê volte no jerin par nuie scontadis. Cuntune liende storiche che no à nuie ce invidiâ a altris regjons, che a vegnin però spampanadis tant che unichis e solis.
• La retoriche nazionaliste, massime chê riferide aes vueris, e impedìs ancjemò ae nestre int di cjalâ cun voli seren a chei popui dal Nord e di Jevade che, par gjeografie, politiche e culture a àn fate storie cun nô e che la nestre int e à simpri incuintrâts, par vie che il pan lu à vuadagnât simpri di chês bandis.
• Par clarece e onestât storiche no podìn no fâ presint che, di fat, il Friûl di soreli a mont al è stât anetût a la Italie tal 1866 e il Friûl di soreli jevât tal 1918. Duncje un toc 145 e chel altri 93 agns indaûr, no 150.
• Une considerazion a part le meretarès il fat de convivence problematiche inte regjon là che il Stât nus à sgnacâts e dulà che dut al conzure cuintri la aspirazion dal Friûl di sintîsi une unitât, clamade cul so non e atente ai siei dirits e problemis. Un fat che al spiete une urgjente rimeditazion logjistiche e struturâl ad hoc.
Dut chest al mortifiche la nestre cussience di comunitât segnade di une identitât storiche e culturâl e nol pues no gjenerâ, in cui che al à rispiet pes resons profondis de dignitât umane, un sens di disafezion ancje pes problematichis dal Stât dulà che si cjatìn a convivi.
Ribatint, alore, la nestre lealtât a di chest Stât che al ricuarde il so secul e mieç, o scugnìn però ancje dî che la nestre partecipazion aes celebrazions no je par nuie complete e scontade, parcè che e mancje di chel traspuart che e varès di vê une robe che le sintìn nestre, pal fat che nus onore. E stant che tai confins de Italie a son ancje altris popui che, come il nestri, no si sintin dal dut a cjase lôr, o ricuardìn ancje che, ai fins di une vite plui partecipade, serene e armoniche e par superâ tant dal malstâ che al esist tal nestri Stât, tocje ancje meti man a disberdeâ i problemis che o vin segnalât.
Lu disìn cun lealtât e, massime, cun perentorietât! ❚
pre Antoni Beline
IL FERÂL. Friûl: no 150 agns da la Italie, ma “145 o 93”!............
Tal 2011 il stât talian al celebrave in pompe magne i siei 150 agns di vite, une cagnere te storie gjenerâl. Pal Friûl si tratave di 5 agns di mancul, stant che la Italie e je rivade culì tal 1866. E a son propit chest an par nô 150 agns. O riproponìn il document che 5 agns indaûr o vevin publicât. No pensi che al vedi pierdût di valôr. Anzit, la Italie, cjapade di altris fastidis, no à masse premure di ricognossi i dirits des minorancis (art. 6 de Costituzion). Pluitost cu la abolizions des provinciis e cul rinfuarciment dal podê centrâl, o riscjìn di pierdi no dome i dirits e ogni autonomie, ma ancje la muse e, cuissà, di tornâ a fâ part “delle Tre Venezie”. Diu nus vuardi! (pre Roman Michelot)


text:
TIRIMIRI E LEJO-LEJO Scuele de Infanzie di Avasinis – I. C. Trasaghis
Midiant di un “zimulament” tra la nestre scuele de Infanzie e chê di Resie, utilizant il contest naturâl e ambientâl, o vin podût svilupâ ativitâts in plui lenghis: talian, furlan, rosean, par instradâ i fruts a deventâ curiôs cun voie di cirî e confrontâ. Cussì a àn podût svilupâ sens di apartignince e inclusion e ancje fâ riflessions su la nestre lenghe furlane. I argoments proponûts a son stâts adats ae etât dai nestris fruts parcè che ju àn motivâts a cjatâ la maniere miôr par capî. La fantasie e il zûc a àn facilitât i procediments linguistics e cognitîfs zontant maravee viers il gnûf. Po dopo il fat di metisi in confront cjatant robis compagnis tra lis dôs realtâts al à dât maniere ai fruts di costruî gnovis cognossincis su ce che za a savevin.
La mape
La mappa
I materiâi


text:
San Zorç di Noiâr
San Zorç di Noiâr (loc. San Zorz, San Giorgio di Nogaro par talian) al è un comun inte Basse ocidentâl, che al dì di vuê al fâs part de provincie di Udin e al à 7.312 abitants.
Par chest comun de Basse furlane e passave, une volte, la vie Annia, che di Padue e rivave fin a Aquilee. Propite ator di cheste strade, a son nassudis lis frazions di San Zorç: Ziline, Cjarisà, Zucule. Dome plui tart e je nassude Sant Zorç. Prime sot il Patriarcjât di Aquilee, dopo sot chel di Sant Marc, tal 1521 Sant Zorç al passe sot de Austrie e al devente confin dal Friûl Orientâl. Graziis a cheste posizion di confin, al puart e ae buine viabilitât, Sant Zorç a devente ben prest un paîs di grande impuartance te Basse Furlane. Durant la Prime Vuere Mondiâl, e ven creade une Universitât di medisine clamade Università Castrense (tal paîs e je ancjemò une vie cun chest non) pe formazion di miedis e infermîrs che a davin il so jutori inte vuere. Ta cheste Universitât si son laureadis 1200 personis. Cule Seconde Vuere Mondiâl il paîs al a scomençât a sufrî une crisi economiche che e a puartât tancj "Sanzurzins" a lassâ il lôr paîs.
Al dì di vuê, San Zorç al gjolt di une buine posizion che e a permetût il svilup da zone industriâl Ausse-Cuar.
Fieste dal paîs: Itinerannia, une volte al an.


text:
Intant che il guvier sloven al fâs fieste par vê disfantât il pericul de costruzion dal rigasificadôr a Zaule intal golf di Triest, no je passade inosservade inte Alte Val dal Lusinç (Posocˇje) e intes Vals dal Nadison la aprovazion di 248 progjets impuartants di infrastruturis energjetichis di interès comun (PIC). Ai 14 di Otubar passâts, di fat, la Comission europeane e à metude jù la liste des infrastruturis che a beneficiaran di proceduris aceleradis pe consegne des licencis e che a varan acès ae poie finanziarie che e ven dal “mecanisim par colegâ la Europe”, dotât di un stanziament di 5,85 miliarts di euros pal periodi 2014-2020. La Slovenie e je rivade a fâ meti inte liste siet siei progjets energjetics par un valôr di 1,2 miliarts di euros. A son i colegaments gas cu la Ongjarie (Kidricˇete – Lendava), cu la Cravuazie (Kalce – Jelšane), cu la Italie (Šempeter – Vodice), dal infuartiment de rêt interne Divacˇa-Klecˇe-Bericˇevo-Podlog-Cirkovce di 220 a 400 chilovolts, de costruzion dal cavodot di 500 chilovolts Salgareda – Divacˇa e dai colegaments eletroenergjetics cu la Ongjarie (Cirkovce – Pince) e cu la Italie (Okroglo-Udin). Chest ultin al varès di passâ la Alte val dal Lusinç e jentrâ in Italie traviers il pas di Solarje (su la mont Kolovrat), intal comun di Drencje.
Metût intal Plan energjetic nazionâl sloven dal 2011 (ma no ancjemò intal plan regoladôr nazionâl), l’eletrodot a alte tension (2x400kV) Okroglo (dongje Kranj) – Udin, al è font di discussions animadis za dal 2004. Za in Benecˇija come intal Posocˇje, il progjet dal eletrodot al à dismovût lis reazions negativis dai abitants dai teritoris interessâts, preocupâts dal impat visîf e ambientâl che al compuartarès la costruzion di cheste infrastruture (cun pilons alts plui di 60 metris traviers cjanâi avonde strents), e des incidencis sul turisim de zone. Setôr za avonde disvilupât inte val dal Lusinç e che al ufrìs lis pussibilitâts plui amplis di disvilup pes vals dal Nadison. La costruzion de opare e je previodude dut câs dentri dal 2020, par un invistiment di 65 milions di euros.
La Eles (la aziende energjetiche slovene che e gjestìs la rêt di trasmission intal paîs, l’omolic di Terna in Italie, sô compagne pe costruzion dal eletrodot Okroglo – Udin), e à esprimût invezit sodisfazion pal inseriment dai propris progjets inte liste dai PIC. Cemût che al à declarât il vicediretôr dal Ufici pe gjestion di risorsis e dai progjets de Eles Uroš Salobir intune note stampe aziendâl, chest al rapresente un altri stimul ai sfuarçs fats di Eles pe realizazion di un program di disvilup pal dopo 2020. Il program di disvilup de rêt di trasmission e je une part fondamentâl de energjetiche slovene, al à sotlineât Salobir, e al permet, par altri, la integrazion dal marcjât energjetic sloven cun chei de Europe centrâl e meridionâl. La partecipazion des istituzions europeanis ae atuazion dai progjets prioritaris de Eles, che a son prioritaris sedi dal pont di viste nazionâl che internazionâl, a permetaran l’otigniment dai obietîfs in mût plui zovevul – si lei inte note – e intal interès des comunitâts locâls, dai proprietaris dai terens e dai clients dal marcjât di energjie eletriche.
Ma propit chês che ur disin comunitâts locâls, che a denunziin ancje il fat di no jessi stadis interpeladis mai su la cuistion eletrodot, a son contrariis in maniere nete ae realizazion dal progjet. La “iniziative civîl” de Alte Val dal Lusinç, che di agns si bat cuintri la costruzion dal eletrodot (e che e colabore in maniere ative ancje cui opositôrs intes Vals dal Nadison e contors), dopo il benstâ de Comission Europeane, intun comunicât stampe e à motivât la proprie contrarietât al progjet, no dome dal pont di viste paisagjistic e ambientâl, ma ancje economic, sotlineant il pericul pal turisim intune aree, chê intor al Kolovrat, che, par altri, e je al centri di doi progjets europeans impuartants, tant che la Vie de Pâs e la Alpe Adria Trail. Par ce che al tocje l’aspiet plui leât a strent ae energjie, la iniziative de Alte Val dal Lusinç e fâs notâ cemût che la Slovenie e sedi colegade za in maniere adeguade cui paîs dongje e che il gnûf eletrodot al puartarès a un aument dal cost de energjie eletriche causât dai presits plui alts in vore in Italie. Cun di plui – a fasin notâ i opositôrs dal progjet – al contrari di ce che e sosten la Eles, l’eletrodot nol miorarès nancje il servizi di furnidure energjetiche inte Severna Primorska (Litorâl dal Nord). Al sarès bon pe Italie dulà che il sisteme energjetic al è penalizât de carence di colegaments adats intal sud dal Venit.
Il sindic di Tulmin Uroš Brežan al à interessât su la cuistion il Consei di Stât sloven che al è membri, otignint la sô poie. Il Consei di Stât duncje al à invidât il Guvier, il Ministeri des infrastruturis e dai traspuarts e l’Eles a studiâ la pussibilitât di colegaments energjetics alternatîfs tra la Slovenie e il Friûl – VJ che no vedin impats ambientâi cussì drastics e che no prejudichin il disvilup dal teritori. La aziende energjetiche slovene, cuntune note dai 24 di Otubar passâts, e à rispuindût che dopo vê studiât cun Terna diviers percors pussibii, a son rivâts ae conclusion che la soluzion otimâl e je chê che e passe pal Kolovrat. Lis comunitâts locâls e i sindics dai teritoris interessâts (sedi in Italie che in Slovenie) a prometin altris bataiis par fermâ l’“ecomostri”. Ancjemò une volte si assist ancje inte fasse confinarie dal Friûl ae contraposizion fra l’interès locâl e chel dai grups di interès e des aziendis coinvoltis inte realizazion dal progjet. Intes Vals dal Nadison e dal Lusinç si spere che il confront si concludi in maniere divierse di chê che o sin usâts a viodi. ❚
✒ Tjaša Gruden
SLOVENIE. La cuistion dal eletrodot “di là dal clap”............
Intant che il guvier sloven al fâs fieste par vê disfantât il pericul de costruzion dal rigasificadôr a Zaule intal golf di Triest, no je passade inosservade inte Alte Val dal Lusinç (Posocˇje) e intes Vals dal Nadison la aprovazion di 248 progjets impuartants di infrastruturis energjetichis di interès comun (PIC). Ai 14 di Otubar passâts, di fat, la Comission europeane e à metude jù la liste des infrastruturis che a beneficiaran di proceduris aceleradis pe consegne des licencis e che a varan acès ae poie finanziarie che e ven dal “mecanisim par colegâ la Europe”, dotât di un stanziament di 5,85 miliarts di euros pal periodi 2014-2020. La Slovenie e je rivade a fâ meti inte liste siet siei progjets energjetics par un valôr di 1,2 miliarts di euros. A son i colegaments gas cu la Ongjarie (Kidricˇete – Lendava), cu la Cravuazie (Kalce – Jelšane), cu la Italie (Šempeter – Vodice), dal infuartiment de rêt interne Divacˇa-Klecˇe-Bericˇevo-Podlog-Cirkovce di 220 a 400 chilovolts, de costruzion dal cavodot di 500 chilovolts Salgareda – Divacˇa e dai colegaments eletroenergjetics cu la Ongjarie (Cirkovce – Pince) e cu la Italie (Okroglo-Udin). Chest ultin al varès di passâ la Alte val dal Lusinç e jentrâ in Italie traviers il pas di Solarje (su la mont Kolovrat), intal comun di Drencje.


text:
Facebook al è il mût plui costrutîf par pierdi timp. Facebook al è il mût plui facil par cjatâ (e par çatâ cun) i vecjos compagns di scuele o i cusins che a vivin a Sidney o a Toronto. Facebook al è in plen boom, e al pues deventâ ancje un lûc di lavôr. Facebook al robe la tô privacy, fasint viodi lis tôs robis a ducj. Chest al è il plui innomenât dai social networks (vâl a dî des rêts sociâls in internet) dal mont: Facebook al cjape il so non dal anuari che, tes scuelis americanis, si stampe ogni an cu lis musis di ducj i students. Un lûc, no plui tant virtuâl, dulà cjatâsi par discuti, divertîsi, scambiâsi informazions, ma che al à ancje atirât un grum di critichis pe sô gjestion des informazions personâls dai utents.
A NO SI PAIE NUIE_ Cheste realtât, che par furlan e je clamade «Libri des Musis» o ancje – in mût scherçôs – Muselibri, e je nassude tal 2004 in gracie dal zovin Mark Zuckerberg, student inte universitât americane di Harvard. Partint dal mont universitari dai Stâts Unîts, Facebook al è lât a concuistâ il mont. Par iscrivisi no si paie nuie, stant che il sît si sosten cu la publicitât, che e ven mostrade tai banners. A vuê, il sît al conte 160 milions di iscrits tal mont.
PARCÈ DOPRÂLU_ Prin di dut par divertîsi. Al baste iscrivisi e, partint dai dâts personâi, Muselibri al consee personis che o podaressin cognossi (ex compagns di scuele, int dal gno paîs e vie indenant). Par interagjî cuntune persone si à di jessi «amîs»: si invie une domande di amicizie ae persone in cuistion e se cheste e dîs di sì, si pues scomençâ a scrivisi e viodi lis «bachechis» un di chel altri, vâl a dî la pagjine personâl di ogni utent. In pôc timp, si pues cognossi tante int, e fâ cressi la rêt di contats. Insieme a celulârs e sms, Facebook al è daûr a deventâ il medium plui doprât par comunicâ in maniere istantanie tal mont.
PARCÈ NO DOPRÂLU_ Si dîs che, jentrant su Facebook, no si pues plui vignînt fûr. Dut ce che si publiche al devente proprietât de societât americane che e gjestìs il sît, e in câs di identitâts clonadis (vâl a dî personis che si fasin crodi altris) no si pues fâ nuie. La veretât, tra dutis chestis «leiendis metropolitanis», e sta tal mieç: e je vere che i nestris amîs a puedin viodi dut ce che o fasìn su Facebook, ma se no volìn fâ savê une robe, al baste no fâle doprant il social network. Par esempli: se o ai di fevelâ di robis di lavôr cuntune persone, i mandarai une e-mail e no scrivarai te sô bacheche, dulà che ducj a podaressin lei ce che o ai scrit.
IN ITALIE_ Il nestri Paîs al à discuviert Muselibri di pôc. A Zenâr dal 2008 a jerin dome centmil i utents talians. Po, di Avost indenant, il boom: vuê a son plui di cuatri milions, e a cressin ogni dì. L’Eurispes, tal so Rapporto Italia 2009, al à dit che il Nordest al è une des zonis cun mancul utents.
IN FRIÛL_ Ma, curiosant tra lis pagjinis di Muselibri, si discuvierç un mont in marilenghe creatîf e une vore vîf (ahi, ahi Eurispes…). Cheste e je la muse biele di Facebook, un medium che al permet a piçulis realtâts tant che chê furlane di vê un respîr mondiâl, e di fâ cognossi lis lôr ideis a ducj (al baste lei l’articul culì in bande di Valentina Pagani). Parcè che, di là dal cjatâ amîs, Facebook al permet di riunîsi in grups di vore su determinâts argoments, di sostignî causis, e di fâ sintî al mont la proprie vôs.
NO DOME MUSELIBRI_ Si sa, noaltris furlans o vin i pîts ben plantâts par tiere. Cussì, in plui di Muselibri o vin colonizât ancje rêts sociâls plui orientadis su tematichis leadis al lavôr. Par esempli LinkedIn, il business network internazionâl che dal 2008 al pues contâ ancje su FriulIn, il club dut par professioniscj furlans o che a lavorin in Friûl. Al funzione come Facebook, ma l’obietîf finâl al è chel di creâ lavôr e contats tra lavoradôrs. Par ducj chei che ancjemò a disin: ah, no sta pierdi timp denant dal ordenadôr, va là a lavorâ!
Davide Francescutti
SPECIÂL – I furlans lu clamin «Muselibri»............
Facebook al è il mût plui costrutîf par pierdi timp. Facebook al è il mût plui facil par cjatâ (e par çatâ cun) i vecjos compagns di scuele o i cusins che a vivin a Sidney o a Toronto. Facebook al è in plen boom, e al pues deventâ ancje un lûc di lavôr. Facebook al robe la tô privacy, fasint viodi lis tôs robis a ducj. Chest al è il plui innomenât dai social networks (vâl a dî des rêts sociâls in internet) dal mont: Facebook al cjape il so non dal anuari che, tes scuelis americanis, si stampe ogni an cu lis musis di ducj i students. Un lûc, no plui tant virtuâl, dulà cjatâsi par discuti, divertîsi, scambiâsi informazions, ma che al à ancje atirât un grum di critichis pe sô gjestion des informazions personâls dai utents.


text:
Prosciutto di san daniele: questa pietanza si abbina con Vino Bianco di medio corpo, anche Frizzante in particolare con vini prodotti in Friuli Venezia Giulia.
Segue la lista dei vini DOC in abbinamento a prosciutto di san daniele:
Colli Orientali del Friuli Tocai Friulano Doc
Grado alcolico: 11°
Abbinamenti consigliati:
Antipasti di magro, Prosciutto di san daniele, Trote salsate ai gamberi
Vini recensiti:
Friulano Doc Colli Orientali del Friuli Angoris, Cabernet Franc Valentino Butussi, Tocai Friulano Antico Broilo, Friulano Comelli Azienda Agricola, Friulano Azienda Agricola Crosato Giovanni, Tocai Friulano Meroi, Tocai Friulano Agriturismo B&B Braides Buttrio, Friulano Azienda Agricola Comelli Andrea, Friulano Azienda Agricola Petrucco, Fiore di Campo Lis Neris, Friulano Collio La Rajade, TOCAI FRIULANO Ronco Severo


text:
Ligurie
La Ligurie e je une regjon de Italie dal Nord cun 1 milions e mieç di abitants. E cunfine a Nord cul Piemont, a soreli jevât cu la Emilie-Romagne e la Toscane, e a soreli bonât cu la France; a Sud e je bagnade dal Mar Ligure. Il cjâf lûc al è Gjenue.
Teritori[cambie | modifiche il codiç]
La Ligurie e je la tierce regjon taliane plui piçule, daspò Val d'Aoste e Molîs; purpûr e à la tierce maiôr densitât di abitants par chilometri cuadri.
La conformazion dal teritori e je prevalentementri montagnose (scuasit doi tierçs): la planure e je cirche l'un par cent dal totâl da la estension, e si cjate scuasit dute inte zone di La Spezie. Lis cuestis a son rimpinidis e con piçulis lîts inte Riviere di Jevât e un pôc plui amplis inte Riviere di Bonât.
Storie[cambie | modifiche il codiç]
Dilunc la etât di mieç la Ligurie e fasè part de Republiche marinare di Gjenue. Napoleon invadè il teritori de Republiche intal 1797 che e fo anetude al Prin imperi francês. Il congrès di Viene dal 1815 assegnà la Ligurie al Ream di Sardegne, sot dal domini dai Savoe. Dal 1860 e fasè part dal Ream d'Italie, e intal 1946 pasà sot de Republiche Taliane.
Economie[cambie | modifiche il codiç]
L'agricolture e je limitade a pôcs insediaments par vie de inacessibilitât dal teritori, e e je limitade ae colture di ulivis, frutam e flôrs: di chescj ultims la produzion locâl e je la mitât di chê nazionâl. L'industrie pesant e je stade un setôr impuartant fin tai agns '70, cun industriis come Ansaldo e Fincantieri. Al dì di vuê fondamentâl al è il turisim: i puescj plui visitâts a son Gjenue par storie, art e culture; altris zonis a son lis Cinc tieris e Portovenere, dongje La Spezie.
Politiche[cambie | modifiche il codiç]
Zonte regjonâl:
- Claudio Burlando - president
- Massimiliano Costa - vizi president e assessôr ae istruzion, formazion e politichis sociâls
- Maria Bianca Berruti - assessôr ae edilizie e lavôrs publics
- Margherita Bozzano - assessôr al turisim
- Giancarlo Cassini - assessôr ae agricolture, pescje e protezion civîl
- Renzo Guccinelli - assessôr al disvilup economic, industrie, comerci e artesanât
- Luigi Merlo - assessôr aes infrastruturis, traspuarts e puart
- Claudio Montaldo - assessôr ae salût e sigurece dai citadins
- Fabio Morchio - assessôr ae culture, sport e spetacul
- Giovanni Battista Pittaluga - assessôr ae organizazion, risorsis umanis e informatiche
- Carlo Ruggeri - assessôr ae planificazion teritoriâl e urbanistiche
- Giovanni Vesco - assessôr aes politichis dal lavôr e de imigrazion
- Franco Zunino - assessôr al ambient
Viôt ancje[cambie | modifiche il codiç]
Leams[cambie | modifiche il codiç]


text:
Dael
Home Trois Troi Furlan Prime tape Dael
Aquileia - Aiello
Dael al à origjins romanis, ma i siei monuments plui indicatîfs a son dai sec. XVII-XIX: cjasis civîls tant che la imponente vile Michieli-Zamparini cun capele dominicâl, vile Strassoldo-Parisi-Sabot, di clare origjin venite e cun parc supierbeôs, vile Peteani- Steimberg-D'Attems, grande, cun façade segnade di lesenis e stemis gjentilizis, e ancjemò, la vile elegante Di Fin-Teuffembach cun cort devant.
Steme comunâl
di Dael
Aquileia - Aiello
Steme comunâl
di Dael
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Benvignûts
La Lavagne Plurilengâl e je une rêt di istituzions scolastichis e culturâls furlanis che si impegnin pe promozion de educazion plurilengâl e la tutele de lenghe furlane inte scuele secondarie di secont grât cuntune prospetive multiculturâl e europeane. Chest al è il sît istituzionâl de rêt. Achì si puedin cjatâ dutis lis notiziis relativis aes nestris ativitâts.
Rêt
Chest progjet al è realizât cu la poie di
- IIS Linussio - Codroip
- IIS Magrini/Marchetti - Glemone
- IIS Manzini - Sant Denêl
- IIS Paschini/Linussio - Tumieç
- IIS Solari - Tumieç
- Istitût Bearzi - Udin
- Liceu Copernico - Udin
- Liceu Marinelli - Udin


text:
Servizi eletorâl
Servizi Eletorâl
Cun DPR. 08.09.2000 n. 299 e je stade istituide la tessare eletorâl che e sostituìs il certificât eletorâl.
La tessare eletorâl e à di jessi conservade par cure dal intestatari e e vâl par 18 consultazions. Tal câs che si pierdi e/o si ruvini, il Comun al rilasse il duplicât de tessare eletorâl al titolâr, simpri che al vedi fate domande e presentade insiemit cu la denuncie.
I citadins che a intindin jessi inserîts te liste dai presidents dai seçs eletorâi e dai scrutinatôrs, a àn di presentâ domande di pueste, tal prin câs dentri dal mês di OTUBAR e, tal secont câs, dentri dal mês di NOVEMBAR.
Par davuelzi lis funzions di president di seç eletorâl si à di vê un diplome di scuele superiôr.
Modulistiche
Domande di inseriment te liste uniche des personis idoneis al Ufici di Scrutinadôr di seç eletorâl
Domande pe iscrizion te Liste des personis idoneis al Ufici di President di seç eletorâl


text:
Su la fonde di ce che si dîs tal intervent chi dongje, ancje te gnove legjislature che si è a pene inviade, al covente intervignî su diviers fronts. Prin di dut si à di completâ il cuadri normatîf regjonâl cuntune leç che e difindi e e promovi lis varietâts todescjis feveladis in Friûl. Dut câs, si à ancje di prontâ i regolaments che inmò a mancjin par tacâ a meti in vore lis gnovis leçs sul sloven e sul furlan.
La situazion plui delicade si riferìs propit a chest ultin test di leç che, di une bande, si cjate a frontâ la impugnazion di cualchi so articul denant de Cort Costituzionâl e, di chê altre bande, cence regolaments, al riscje di pidimentâ in maniere penze lis azions di politiche linguistiche pal furlan. La gnove aministrazion regjonâl, duncje, e varès di mantignî la linie di difese de leç za inviade de Zonte stade e di dâ fûr i regolaments che a mancjin.
Cun di plui, la Regjon e varès di infuartî la azion de ARLeF e poiânt il lavôr di struturazion inviât massime tal ultin an (parcè che un organisim cence risorsis economichis e umanis nol pues lavorâ e, duncje, al è dibant). E chê dai bêçs no je une cuestion di pôc: nissun al vûl che a ledin strassâts, ma chest al varès di valê par ducj i cjamps e no dome – come che cualchidun al va dilunc a tontonâ – pe lenghe furlane là che a zirin pardabon cuatri carantans. Baste pensâ che, fintremai intal stât francês, un dai plui centraliscj, la lenghe bretone – che par numars e je chê che e va miôr di paragonâ al furlan – e gjolt di risorsis ben plui altis di chês metudis pe lenghe proprie dal Friûl…
La Regjon, che e à une funzion di prin plan tal meti in vore la leç statâl 482/99, e varès po di impegnâsi par garantî che si meti in vore pardabon ce che chê leç e previôt, se al covente, come tal câs de progressive riduzion des risorsis, batint i pugns cul guvier talian. No si trate dome di garantî i dirits linguistics dai siei citadins, ma ancje di difindi la autonomie regjonâl e di rispietâ ce che la Union Europeane e previôt in materie di tutele des minorancis e di plurilinguisim.
A son chescj, duncje, i ponts di fonde che il Comitât 482 al fâs indenant ai gnûfs aministradôrs regjonâi. Par frontâ la cuestion si à za domandât un incuintri sei cul president de Regjon, Renzo Tondo, sei cul assessôr pe culture, Roberto Molinaro, ancje se par cumò di lôr no je rivade nissune rispueste.
Il Comitât 482 al à ancje domandât un incuintri cul gnûf president de Provincie di Udin, Pietro Fontanini, ancje se, tal cjamp dai dirits linguistics, lis Provinciis a àn pussibilitâts di intervent cetant plui bassis rispiet ae Regjon. Cundut achel, la Provincie di Udin e pues vê une funzion impuartante ta chest cjamp, sei cul lâ dilunc e cul infuartî lis azions za inviadis, sei come pont di riferiment pes bataiis di puartâ indenant. Intant de campagne eletorâl, Fontanini al à za cjapât un prin impegn su chescj temis, si trate cumò di viodi la maniere miôr par passâ ai fats.
_________________________________________________________
Fotografie su la lenghe
Si pues dî che il vôt dai 13 e dai 14 di Avrîl al sedi colât juste a miezis di un percors inviât a nivel regjonâl par dâi fondis plui saldis ae tutele dai dirits linguistics des comunitâts che a vivin intal nestri teritori. Cun di fat, prime des elezions, a jerin stadis fatis buinis dal Consei regjonâl une leç pal sloven e une gnove leç su la lenghe furlane, si veve dât il vie libare ae tabele dai Comuns là che si à di meti in vore la leç statâl sui slovens, e jere stade firmade la convenzion Regjon-RAI par inviâ la sperimentazion di programs radiofonics cuotidians par furlan.
Parcè fevelâ alore di un percors a miezis? Parcè che dongje des dôs leçs regjonâls su furlan e sloven, e mancje ancjemò une leç pal todesc. Parcè che la stesse leç su la lenghe furlane e je blocade par vie che no si àn inmò i regolaments par podê metile in vore e, cun di plui, e je stade ancje impugnade denant de Cort Costituzionâl. Po, parcè che si previodin dome sîs mês di trasmissions radiofonichis cuotidianis par furlan su la RAI e, cence di une convenzion fuarte come chês za in vore par altris comunitâts minorizadis dal stât talian, si riscje di fermâsi alì.
Denant di cheste situazion, duncje, si pues decidi di lâ indenant pe strade za inviade, ma al al è ancje une vore facil sdrumâ jù ce che si à fat fin cumò. Il cambiament dai ecuilibris politics in Regjon, di fat, al lasse vierte ad in plen ancje cheste seconde pussibilitât, massime se si tegnin par buinis lis declarazions fatis dilunc vie de campagne eletorâl.
Cun di plui, tai ultins agns, i fonts che a rivin inte nestre regjon de leç statâl 482/99 a son lâts dilunc a sbassâsi.
Dut câs, sul finî, al è just di ricuardâ che, ancje se si ves di lâ indenant pal troi segnât ta chescj ultins agns, lis misuris di tutele dai dirits linguistics e lis risorsis a disposizion ta chest cjamp a son inmò lontanis di chês che a àn cetantis comunitâts minorizadis ator pe Europe.


text:
“In bancje nol ere un canocjâl!” gjo, a mê mari, par finî la storie di chê altre volte.
“E cui no erial, alore?” disè jê.
“Nol ere nancje un cjan, tu âs cjapade Rome par Tome” gjo.
“Cjan, par talian cano!” disè jê, tacant alore infalibile a contâ chê di sô none di Piso.
La none e à vût tai voi in vite il slavin di soldâts pal paîs e tes cjasis in timp de Guere Grande dal cuindis disevot. Soldâts talians, sul imprin, fin dal disesiet. Todescs e di ogni gjenìe puartade dai todescs, dopo la disfate di Cjaurêt, e ancjemò talians cu la vitorie, tant che la none e à vût tai voi soldâts e il flagjel de guere, fin che dal trenteun e je muarte.
E un soldât e à crodût di viodi sul puarton, puare femine, une dì che al veve metût pît un forest cuntune biele barete cul frontin, jentrât par baratâ cjastinis.
A dilunc dal curtîl di Piso al jere tirât adalt un filistrin, de puarte di cjase fin sul puarton, dulà che e podeve cori tun anel la cjadene dal cjan blanc di Piso, paron di talpinâ alore sù e jù, di un soreli al altri.
“Graduato” e conte Dusuline di vê sintude la none businâi di sù la puarte di cjase a chel des cjastinis sul puarton, “jentra pel puartelo che pel puartono senò va fuori il cano.”
De none, mê mari e conte saldo ancje chê de pipinute di zes, la volte che e jere restade di bessole, chiste none, e tratant che Dusuline di siet vot agns e les a durmî cun jê, i veve prometût di regalâi une pipinute, tant che, pe gole de pipine, Dusuline e je lade ancje un dôs gnots, traviersant dilunc sù il paîs, ma di pôre dal scûr e ancje de none che la gnot e ronceave, dopo no je lade plui, pazience pe pipine, che intant la none e veve za comprade, in fiducie, e cussì je à dade distès, no savint ce fâ di une pipine a chês etâts, ma subit daûr la pipinute di zes e je colade e distacât il cjâf, si viôt che la frute no le veve propi vuadagnade.
di Ivano Urli
#932


text:
1963
Acjadiments[cambie | modifiche il codiç]
In Friûl[cambie | modifiche il codiç]
- 31 di Zenâr - A nas la Regjon Autonome Friûl Vignesie Julie.
- 9 di Otubar - Disastri dal Vajont
Pal Mont[cambie | modifiche il codiç]
- 24 di Novembar - Lee Harvey Oswald, sospetât di jessi il sassin dal president merecan John F. Kennedy al ven copât in un atentât a Dallas.
Nassûts[cambie | modifiche il codiç]
- 17 di Fevrâr - Michael Jordan, zuiadôr di basket american.
Muarts[cambie | modifiche il codiç]
- 3 di Jugn - Angelo Giuseppe Roncalli, clamât il pape bon Pape Zuan XXIII (n. 1881)


text:
San Dorligo della Valle
San Dorligo della Valle (o Dolina, vieri non doprât ancje par sloven) al è un comun di 5.926 abitanti de Provincie di Triest. Secont il censiment dal 1971, a son 4.009 slovens (70,5%), 1.659 talians (29,2%), 15 altris (0,3%). Il statût dal comun al da pari dignitât sociâl ae lenghe slovene.
Il comun al veve sin al 1923 la denominazion di Dolina segni par talian segni par sloven. Tai prims agns 2000, il centri abitât di San Dorligo al à recuperât il vieri non "Dolina"; il non dal comun al è restât invezit simpri il stes.


text:
Il gnûf album “Zornant”
di Alvise Nodale
Alvise Nodale al è un cjantautôr za cognossût tal panorame de musiche furlane. Ancjemò cetant zovin al à za publicât il so disc “Conte Flame”, che o vin ancje scrit su La Patrie. Daspò al à publicât il so secont album “The dreamer” e al à colaborât in diviers progjets cun altris cjantautôrs tant che Lino Straulino, Cinque Uomini sulla Cassa del Morto, Nicole Coceancig e Cristian Mauro. Par scomençâ l’an, al à partecipât ae opare coletive “Le Lotte del Cormôr 1950 – Le canzoni del Cormôr 2020” dongje di tancj altris artiscj furlans cul so toc “Las Rostes dal Cormôr”. Chest an, ai 23 di Març, e je jessude in version digjitâl “Zornant”, une racuelte di cjants popolârs furlans cjantâts, sunâts, prodots e rangjâts dal dut dal zovin artist.
◆ “Zornant” al è un viaç fûr pes lidrîs de musiche popolâr de tiere furlane. Alvise nus compagne cu la sô vôs, ghitaris, mandulins e bouzoukis, e al cree une melodie e un involuçâsi di suns emozionants, delicâts e armoniôs.
◆ «L’album al è nassût tant che un piçul progjet di dôs o trê cjançons par capî miôr e sperimentâ jo stes il mont de regjistrazion» – nus conte l’artist – «ae fin, mi soi lassât cjapâ la man e al è jessût un album cun nûf tocs. Ju ai regjistrâts cussì come che ju ai imparâts a sunâ. Cualchi volte cun rangjaments robâts o altris origjinâi, ma simpri cul rispiet che cheste musiche e merete.»
◆ Di ispirazion par chest album a son i siei mestris Lino Straulino, Giulio Venier e Loris Vescovo.
◆ Tal album a son ducj cjants popolârs furlans che lu àn compagnât di diviers agns e che ur è afezionât. Nûf tocs che a tegnin dongje intun disc dut il stîl di Alvise, e cjants popolârs come “Fasìn un cjant”, “Aghe aghe benedete”, “Done mari”, “Dait un pic” e “La biele stele”.
◆ «O ai sielzût i tocs che a rispietin di plui il stât di anime di tancj di nô intun moment dulà che si sint fuarte la mancjance des personis e dal contat uman.» Tai tocs si fevele di amôrs lontans, di partencis e des personis che no tornaran plui. “Fasìn un cjant” al è il toc che plui di ducj al sta a cûr al cjantautôr. «Chest toc lu ai imparât di Lino, cuant che o vevi sì e no 7 agns e no vevi ancjemò cjapât in man la ghitare.»
◆ Il titul “Zornant” al cjape il so non di – come che al dîs Alvise – «une peraule che e sa di antîc. Al è un verp che no si doprilu plui, un pôc come i contignûts di chest album, e e vûl di “cjantant”. Il cjantâ dai uciei al sclarî prin di tacâ la zornade.»
◆ Cuant che Alvise al à sielt tant che cuviertine dal album la foto cetant biele dal scriç fate di Nicola Silverio, cheste e je stade di ispirazion finâl pal titul.
L’album al è stât produsût in cjase, intun studi che Alvise si è fat sù di bessôl, e judât ae fin pal mixaç di Leonardo Duriavig. Dilunc de reclusion, causade dal covid, l’artist al à duncje imparât a regjistrâ, produsi e, come che nus conte, ancje a sunâ cualchi gnûf strument, tant che il pianoforte, il mandulin e il ba,s e al à tornat a cjapâ in man la ghitare eletriche.
Cheste Istât il cjantautôr al à za presentât il so album in diviers contescj e festivals, e no viodìn la ore di podê scoltâlu tai prossims concierts e di comprâ il so album “fisic”. Pal moment, si pues scoltâ e lassâ un contribût su la pagjine Bandcamp https://alvisenodale.bandcamp.com/album/zornant e discjamâ di https://music.apple.com/us/artist/alvise-nodale/1348512857
Par jessi simpri inzornâts, stait daûr su Instagram e Facebook. ❚
Lis emozions dai cjants de tradizion popolâr furlaneMoira Pezzetta
Il gnûf album “Zornant”


text:
Cjariesâr
Il cjariesâr salvadi (Prunus maheleb) tant che il melâr e il perâr al è origjinari des regjons temperadis de l'Asie e de Europe, par po adatâsi ancje al clime e al ambient de Americhe disore.
- Non furlan:Cjariesâr, o ben cesâr o çariesâr o vuisinâr
- Non sientific:Prunus avium
In Friûl al è presint sedi tal plan che te mont mezane e basse. Par altri tai sîts di mont e tai lûcs pustots al ven su salvadi.
Alte insin a vincjecinc metris, cheste plante e à la scusse rossite che si presente marcade di largjis fassis. Lis fueis ovâls e denteladis a son a pene creis, di un biel colôr ros ramât, par po daspò mudâsi intun vert clâr che di autun al divente purpure.
I ramâts a son voltâts viers l'alt; da pît lis ramulis a puartin çufs di rosis blancjis che tal colm de sfloridure a dan l'impression che l'arbul al sedi cuviert di nêf.
Lis pomis dal cjariesâr a son lis cjariesis (o çariesis) e e àn la scusse dure e, deventant maduris, a passin dal colôr vert al ros e al neri. Inmò la polpe un grum dolce e pôc penze, e siere un grues cuc.
Il len di cjariesâr o ben vuisinâr, brun indorât cun riflès verts, al è ricercjât e doprât par fa mobiliis.


text:
Un incuintri segnât di une buine dose di furlanetât “sane e cussiente”. Al è chel che joibe ai 16 di Lui a Cjarlins al à screât la serie di apontaments cu “La Patrie Sot dal Tei”, là che a vegnin presentâts i contignûts dal nestri gjornâl e là che si fevele di Friûl e dal rest dal mont, di storie, di culture e di atualitât. Tal Parc dai Marinârs dal paîs de Basse, il confront di ideis al è stât inviât cuntune riflession interessante su lenghe e identitât fate dal sindic di Cjarlins, Loris Bazzo, e si à disvilupât cui intervents dal diretôr de Patrie, Walter Tomada, e dal president de Clape di culture Patrie dal Friûl, che e je la editore dal gjornâl, Andrea Valcic. Cun di plui, a àn contribuît ae riflession altris dôs firmis dal gjornâl, o ben l’ex diretôr Andree Venier, che al à pontade la sô atenzion sul ûs de lenghe furlane intai media e in particolâr intes rêts sociâls, e Diego Navarria, ex sindic di Cjarlins e ex president de Assemblee de Comunitât linguistiche furlane, che al cure une rubriche dedicade ae storie dal Friûl e dai patriarcjis. Cun di plui, a àn zontât alc di interessant ancje diviers di lôr, tacant di Ivan Petrucco e di Andrea Dri, sindics un di Cjasteons di Strade e chel altri di Porpêt, fin al sindicalist Roberto Muradore.
◆ L’incuintri di Cjarlins al à screât ancje il cartelon di events pal Istât, #CarlinoEstate2020, metût adun – cemût che e marche la assessore pe culture dal Comun, Veronica Vicentini – «cul intindiment di dâ une rispueste direte, chi intal nestri teritori e in sigurece, tal rispiet des normis anti Covid-19, ae dibisugne di culture, di condivision e di socialitât de nestre comunitât», cuntune schirie di apontaments, jenfri musiche, cu la Bande in place ai 7 di Avost, cine, cu la proiezion dal film “ulle ali dell’avventura”, leturis pai fruts, ai 4 e ai 11 di Avost, e une buine dose di teatri cui spetacui di Teatrino del Rifo, Teatro Incerto e Dino Persello. Par savênt di plui al è ben contatâ la Biblioteche di Cjarlins cul telefon (0431/687831), cu la pueste eletroniche (biblioteca@comune.carlino.ud.it) e cun Facebook (Biblioteca di Carlino). ❚
Redazion
Cjarlins al scree l’Istât cu “La Patrie sot dal tei“Redazion
Un incuintri segnât di une buine dose di furlanetât “sane e cussiente”. Al è chel che joibe ai 16 di Lui a Cjarlins al à screât la serie di apontaments cu “La Patrie Sot dal Tei”, là che a vegnin presentâts i contignûts dal nestri gjornâl e là che si fevele di Friûl e dal rest dal mont, di storie, di culture e di atualitât. Tal Parc dai Marinârs dal paîs de Basse, il confront di ideis al è stât inviât cuntune riflession interessante su lenghe e identitât fate dal sindic di Cjarlins, Loris Bazzo, e si à disvilupât cui intervents dal diretôr de Patrie, Walter Tomada, e dal president de Clape di culture Patrie dal Friûl, che e je la editore dal gjornâl, Andrea Valcic. Cun di plui, a àn contribuît ae riflession altris dôs firmis dal gjornâl, o ben l’ex diretôr Andree Venier, che al à pontade la sô atenzion sul ûs de lenghe furlane intai media e in particolâr intes rêts sociâls, e Diego Navarria, ex sindic di Cjarlins e ex president de Assemblee de Comunitât linguistiche furlane, che al cure une rubriche dedicade ae storie dal Friûl e dai patriarcjis. Cun di plui, a àn zontât alc di interessant ancje diviers di lôr, tacant di Ivan Petrucco e di Andrea Dri, sindics un di Cjasteons di Strade e chel altri di Porpêt, fin al sindicalist Roberto Muradore.


text:
Il scritôr olandês a Udin: «L’avignî di ogni lenghe
al è dome intes mans dal popul che le fevele»
«L’avignî di ogni lenghe al è dome intes mans dal popul che le fevele. Cussì al è ancje pai furlans: a son lôr che a àn di decidi se a son ancjemò une comunitât che e vûl esprimi une vision origjinâl dal mont, o se al sarà plui fuart il riclam de omologazion e la identitât e larà smamintsi. Une robe e je sigure: in ogni câs, di chi a 20-30-40 agns, lis lenghis che o fevelarìn a saran diferentis di chês di cumò. Parcè che dutis lis fevelis si modifichin tal timp, cun prestits e interferencis». Peraule di Gaston Dorren, scritôr olandês che cuntun best seller di grant sucès tant che “Lingo” e cul seguitîf “Babel” al à rivât a atirâ la atenzion planetarie su la cognossince des lenghis e des lôr interazions. Dorren al è stât invidât de Agjenzie Regjonâl pe Lenghe Furlane a un incuintri inte suaze de rassegne “Vicino/Lontano”, dulà che si è confrontât cul linguist furlan Giorgio Cadorini, vuê docent te Universitât de Slesie in Republiche Ceche, e cun Fabiana Fusco, professore di Linguistiche e componente dal diretîf dal Centri Interdipartimentâl pal Plurilinguisim de Universitât dal Friûl. Il teme a jerin propit lis “Messedancis linguistichis”, ven a stâi lis ereditâts che a vegnin di lontan e che a rapresentin la fonde di ogni lenghe, e i contats che dutis lis fevelis a pandin simpri prestantsi peraulis o mudant piel par adatâsi al lôr timp.
Intai siei libris, tradusûts in 7 lenghis, Dorren al disvele che lis lenghis indoeuropeanis si somein tant di plui di ce che ducj a pensin, tant che i linguiscj a fevelin di un “Standard Average European” dulà che tantis voltis al bastarès pardabon pôc par rivâ a capîsi. Cun ironie e snait, par esempli, l’autôr olandês al à provât a fâlu menant i siei letôrs a cognossi lis 60 lenghis europeanis plui “contaminadis”.
__
Dorren, la “contaminazion” des lenghis ise un pericul o une oportunitât?
«No mi plâs il tiermin contaminazion, parcè che al sa di malatie. Cussì come che il mît di Babêl al sa di maledizion: il fat che Diu al vedi separadis lis fevelis, cussì come lis religjons, al è considerât une vore negatîf des glesiis di ogni fate. Ma incrosâ peraulis e cognossincis al è dal dut naturâl, al è il mût plui biel di fâ cressi lis culturis e la comprension tra i popui».
__
Come intes varietâts biologjichis de nature, ancje tra lis lenghis al sucêt che cualchidune e gloti chê altre, i procès a son di evoluzion, ma ancje di estinzion…
«E je vere. Dut câs, i contats jenfri lis lenghis a son simpri esistûts. Il fat che lis lenghis a sparissin al dipent di tancj aspiets: de cussience de int che lis fevele, se al conven fevelâlis in cierts ambits dulà che a son ricognossudis tant che veicui di comunicazion plui utii di altris, de considerazion sociâl che a gjoldin, e de fuarce di espression di concets origjinâi che a àn. Par chest jo no crôt a une “contaminazion” negative di altris lenghis: mi somee plui just doprâ il tiermin “fecondazion” o “fertilizazion”, parcè che ogni gnove peraule o divignince linguistiche e je siore di oportunitâts di capî miôr il mont complès dulà che o vivìn».
__
Il scritôr furlan Ippolito Nievo al definive la nestre tiere “piçul compendi dal univiers” e chest al è vêr ancje dal pont di viste linguistic. O sin l’unic pont di incuintri fra lis trê grandis civilizazions europeanis: neolatine, gjermaniche e slave. O varessin di jessi ae avanvuardie intun procès di promozion dal plurilinguisim, ma o sin ancjemò indaûr. Parcè isal cussì dificil convincisi che imparâ plui lenghis al è un ben?
«Jo o ven di une regjon de Olande che e je intune situazion comparabile, il Limburg. Il neerlandês al è la lenghe uficiâl, ma o vin dongje la Gjermanie e la Belgjiche e fevelâ par todesc o francês al conven a tancj. Ancje chi o vês doi confins, ma no mi somee che o vedis la stesse propension a imparâ la lenghe dai vuestris vicins. Chest al varà pardabon resons storichis: tal ultin secul, il vuestri confin al è stât teatri di vuere e di division, il nestri no. Il vuestri al è fat di monts, il nestri no. Nissune maravee che al sedi mancul permeabil, e che si sedi creade une jerarchie, dulà che il talian al è dominant e invezit la sotvalutazion di chês altris lenghis e somee naturâl. In Limburg, o vin la nestre lenghe regjonâl, il limburghês, che al è ricognossût ancje se no tutelât: e jo lu consideri la mê marilenghe cence che chest al puarti nissun svantaç».
__
Inte campagne eletorâl pes elezions europeanis i temis dal plurilinguisim e dai dirits linguistics no somein jessi presints, ni pôc ni masse. Ce sensibilitât ise par so cont tai varis Stâts? Cui garantissial di plui e cui di mancul chescj dirits inte Union Europeane?
«Nol è di ce maraveâsi se chescj temis a son fûr de agjende eletorâl. Aes elezions si cîr di concuistâ lis maiorancis, ma par definizion i dirits linguistics a son plui a cûr des minorancis. Dut câs, a son claris lis realtâts plui o mancul atentis ae tutele des lenghis mancul pandudis. I câs di ecelence a son par gno cont la Finlande, cu la promozion de lenghe sami in Laponie, e la Spagne, là che si cîr di garantî ad implen la lenghe catalane, chê basche e chê galiziane. O sai ben che chescj popui a domandin plui dirits dal pont di viste politic, ma dal sigûr no puedin lamentâsi de cundizion normative des lôr lenghis».
__
E i esemplis negatîfs? Noaltris in Italie no sin masse contents…
«Chest mi displâs. Ma o vês di tignî cont che a son Paîs che a stan piês di voaltris. Achì o vês une legjislazion, risorsis finanziaris, imprescj tant che la scuele e i media: us tocje a voaltris metiju in vore. A son invezit Stâts come la France e la Grecie, che a son ideologjichementri contraris a ogni tutele e che a continuin a puartâ indevant une politiche “un Paîs, une lenghe”, dulà che no je presinte nissune forme di considerazion juridiche des minorancis. In Corsiche, in Bretagne e in Ocitanie la int no pues contâ suntune tutele plene de sô culture e de sô espression. In Grecie, lis minorancis slavis e albanesis a àn ancjemò mancul rispiet. Par chescj paîs il slogan de Union “unitât inte diversitât” al è un sproc, nuie altri».
__
Tancj furlans a àn pôre di pierdi la lôr lenghe. Lui al dîs che la estinzion des lenghis al è un fenomen di nature. Ce podìno fâ par evitâle?
«Il furlan, come il gno limburghês, al è part integrante di un grup linguistic une vore compat e cussient, ma tradusibil e organic a pet de culture di maiorance. Par chest bisugne capî, e no dîs che al sedi un ben, ma o analizi dome i fats, che la lôr pierdite e lassarès plui malinconie che un sens di tragjedie».
__
Nancje cul insegnament a scuele si puedial dâi une gnove direzion al destin?
«La educazion plurilengâl e je dal sigûr un ben. Dut câs, no soi cussì convint che lis piçulis lenghis si salvin cun intervents che a vegnin dal alt. A scuele si imparial ce che al covente o ce che al è biel? Purtrop, se fameis e scuelârs no àn la evidence de utilitât di ce che a imparin inte comunitât di riferiment, la motivazion par imparâ no je avonde fuarte».
__
Alore lis lenghis “mancul utilis” ce fin fasarano? Ce avignî nus spietial? Fevelarìno ducj une sole lenghe, magari l’inglês? O il cinês?
«Il cinês? Nancje par idee! Al è masse dificil. E l’inglês al è za, pe prime volte, une lenghe globâl cognossude in dut il mont, utile pal cumierç, pe sience e pes rêts informatichis. Le cognossin in dut il mont, ma no le cognòs dut il mont. Come che o ai dimostrât in “Babel”, al coventarès savê almancul lis 20 lenghis plui feveladis par movisi come citadins dal mont… Chest par dî trop che o tindìn a semplificâ lis situazions. La int e fevele la lenghe plui dongje dal so cûr. Pluitost, la dinamiche e sarà simpri plui judade des gnovis tecnologjiis, che a rindaran purtrop simpri mancul interessant imparâ gnovis lenghis».
__
Duncje no si impararan plui chês altris lenghis? Parcè?
«Parcè che a saran i computers e i smartphone a imparâlis par nô. Lengaçs di pueste a son za stâts inventâts e ca di 20-30 agns a saran disvilupâts in maniere cussì evolude che za sintint fevelâ cualchidun intune lenghe foreste o podarìn capî ce che al dîs. Une prospetive incuietante, forsit. Ma la direzion e je cheste… ». ❚
Walter Tomada


text:
SPERIMENTÌN CUN AGHE E AIAR – Scuele primarie di Faedis – I.C. di Faedis
Lis ativitâts sientifichis laboratoriâls in lenghe furlane a son simpri vivudis dai fruts cun entusiasim, tant che a domandin ae insegnante di ripeti i esperiments e a spietin cun trepidazion lis novitâts.
Daspò di un prin e comprensibil disorientament tal formulâ ipotesis e previsions di bande di cualchidun, ancje il metodi di lavôr al è stât acetât e la classe si è mostrade disponibil a lavorâ ancje dal pont di viste grafic e scrit.
La mape
SPERIMENTÌN CUN AGHE E AIAR – mape
La mappa
SPERIMENTÌN CUN AGHE E AIAR – mappa
I materiâi
SPERIMENTÌN PAR FURLAN – schede pal frut. docx
SPERIMENTÌN PAR FURLAN – schede pal frut.pdf
ESPERIMENT Aghe glaçade in aghe licuide


text:
Gnove Gurize
Gnove Gurize (Nova Gorica par sloven) e je une citât di 13.491 (32.763 cun dutis lis frazions) abitants in Slovenie.
Gnove Gurize e je tacade dal confin, e corispuint ae citât di Gurize in Italie. E fo fate sù intal 1947 par contrastâ la citât taliane. E je stade par 60 agns puest di confin, cuntun mûr che al passave tal mieç des cjasis. Dai 21 di Dicembar dal 2007, cu la fin de Jugoslavie e le jentrade de Slovenie te aree dal tratât di Schengen e duncje la eliminazion dal confin. Dal pont di viste de architeture, la maiorance dai edificis a son modernis e gnûfs, fats sù daspò de vuere.
Vuê dì Gnove Gurize e je famose soredut pai casinòs, visitâts di un grum di furlans e venits. Sul cuel de Castagnevize (Kostanjevica), ben visibil di dutis dôs lis bandis dal confin, al è un munistîr francescan; inte sô cripte a son conservadis lis tombis di re Carli X di France (ultim re di France) e di altris siei parincj.
Di chê altre bande de citât, a nord, al è il santuari di Monsanta (Sveta Gora) a 682 metris di altitudin. E je une mete impuartant di pelegrinaç.


text:
La citât di Udin e à il 6% di stradis che a puartin il non di une femine, Rome dome il 3,6%. Si che duncje, se te toponomastiche al è ancjemò un biel toc di strade di fâ par rivâ ae paritât di gjenar, almancul si pues dî che il Friûl al è plui indevant de capitâl taliane.
Il stât de toponomastiche al feminin lu fâs la professore Amalia D’Aronco, bielzà pro retore de Universitât dal Friûl e de fin dal 2013 membri de Comission su la toponomastiche dal Comun di Udin. “Su 27 nons feminins sparniçâts pes stradis di Udin – e conte – dome trê no son di furlanis. Si trate dut câs di 27 feminis su 600 oms e 600 toponims”.
In cuatri câs, a son nons di santis: Chiara, Maria Crocifissa di Rosa, Foscje (2005) e il plaçâl Santa Maria della Misericordia. Po dopo, cuatri a van sot de categorie des benefatoris: Caterina Percoto (1871), Cecilia Gradenigo Sabbatini (1823-4),che e fondà la scuele agrarie di Puçui, Anna Muratti Moretti, Maria Luisa Astaldi (2011). La part dal leon le fasin lis artistis: Romilda Pantaleoni, Adelaide Ristori, Irene di Spilimberc, Tina Modotti, Lea d’Orlandi, Dora Bassi, Alice Dreossi, Ella von Schultz Adamierowski, Carla Minen, Geda Iacolutti, Andreina Ciceri. A son daspò lis benemeritis civîls e lis partigjanis: Cecilia Deganutti, Jole de Cillia, Niva de Ponti, Virginia Tonelli, Rosa Canton, Portatrici carniche, Le partigiane. Par finî, innomenadis ancje Ilaria Alpi, Anna Frank e Margherita Hack.
Dal 1965 al 1998, e va indevant D’Aronco, “a son stadis fatis 9 dedicazions; dal 2008 al 2013 altris 12, e di chestis 6 intune sentade storiche de Comission comunâl, chê dai 12 di Lui dal 2012. Juste doi mês prin, in Mai, la presidente de Comission pari oportunitâts, Carmen Galdi, e veve mandade une letare al sindic domandant atenzion pe toponomastiche feminine e e veve domandât di vê la presince di une femine in Comission”.
In Italie e esist la Associazion di toponomastiche feminine e il Comun di Udin al à fat domande di jentrâ su sburt de Galdi. Se in chescj ultins agns la citât e à mostrât atenzion par chest aspiet de toponomastiche, la professore D’Aronco e rimarche che al reste ancjemò un grum di fâ, massime pes tantis feminis che al sarès meritori ricuardâ. “A mancjin di fat – e va indevant la esperte – figuris di grandis imprenditoris furlanis, tant che Giuliana Canciani Florio, Cecilia Danieli, o ben la americane Cora Slocomb Savorgnan di Brazzà, la ideadore de scuele di picet di Feagne Gertrud Müller Patriarca e po Novella Cantarutti”. Sul teme, a Setembar e rivarà te gnove “Casa delle donne” a Udin la mostre “Vie delle donne udinesi”, bielzà ospitade sul cjistiel e ancje a Triest.
Ma cemût si fasial a intitulâ une vie a une persone? Stant che l’at di deliberazion in cont di toponomastiche i spiete ae Zonte comunâl, la intitolazion di une vie e rive par solit su domande, ancje di citadins privâts. A àn di jessi passâts almancul 10 agns de muart dal personaç, ma par câs particolârs al è pussibil vê une deroghe dal Prefet. “Al è sucedût cun Margherita Hack, che i vin intitulât il plaçâl de Universitât ai Riçs l’an passât”, e puarte tant che esempli la professore.
Tal dâ i nons aes stradis e ai splaçs publics, al è cun di plui di tignî ad a ments che par solit lis stradis si nomenin a seconde des zonis, un criteri che une volte, cuant che no jerin i mieçs eletronics di cumò, al coventave par judâ la memorie a savê subit, sintût il non di une vie, dulà che plui o mancul si cjatave. A esistin cussì la zone dai pitôrs, chê dai musiciscj o ben chê dai politichis o ancje chê dai Comuns e des zonis gjeografichis cun significât storic.
Sul cont di podê mudâ non a une vie, la professore D’Aronco e spieghe che la cuistion e je pluitost “delicade, anzit dificil”, par vie che se intune vie a son ativitâts economichis, cambiâ il non de vie al vûl dî fâ cambiâ aes ativitâts la direzion de sede, cun tantis spesis. “Propit par chest – e siere la professore D’Aronco -, cuant che il splaç devant di palaç Antonini al è stât dedicât a Tarcisio Petracco, la denominazion e je stade cambiade dome de bande dal palaç che al è il sît de Universitât”. ❚
Antonella Lanfrit
La toponomastiche al feminin............
La citât di Udin e à il 6% di stradis che a puartin il non di une femine, Rome dome il 3,6%. Si che duncje, se te toponomastiche al è ancjemò un biel toc di strade di fâ par rivâ ae paritât di gjenar, almancul si pues dî che il Friûl al è plui indevant de capitâl taliane.


text:
I dâts dal mont dal lavôr a esprimin doi aspiets grâfs: la grande cuantitât di “lavôr no doprât” de nestre economie regjonâl, e la valence sociâl negative di cheste potenzialitât straçade.
_Intal 2007, an precrisi, la cuantitât di “lavôr no doprât” in F-VJ e jere di 44.500 unitâts.
Intal 2015 i lavoradôrs no impleâts a son stâts ben 95.500: 43.102 disocupâts, 39.447 discoragjâts e 13.018 “sospindûts”. Masse, pe tignude de coesion sociâl. La economie dal Friûl-Vignesie Julie, intal 2015, no à doprât il 16,5% dal lavôr disponibil tal complès, ven a stâi une persone ogni sîs!
_Il lavôr no doprât al riscje, intal timp, di trasformâ i sogjets coinvolts in personis in grant pericul di puaretât e di metiju in situazions di deprivazion materiâl, tant che a testemonein lis desenis di miârs di bisugnôs assistûts dal Banc Alimentâr e di chês altris associazions di volontariât.
_La crisi, dal 2008 al 2015, e à fat pierdi plui o mancul 23.000 ocupâts. Il dât plui negatîf tra lis regjons dal Nord Italie.
_Intal ultin bieni in Italie e je stade une cressite ocupazionâl lizere che no à rivuardât, però, la nestre regjon. La crisi e à falcidiât il lavôr soredut di une vore di zovins, cussì come che intal rest dal paîs, e a son stâts “stratignûts” al lavôr, invezit, lavoradôrs madûrs e anzians. Dal 2008 al 2015 a son stâts pierdûts cuasi 50.000 puescj di vore tra chei une vore zovins e tra i zovins.
_Il pericul al è che la espulsion dal marcjât dal lavôr si trasformi par chescj in esclusion sociâl, margjinalitât e esodi, cence podê tornâ indaûr. Il teme centrâl al è e al sarà chel dal lavôr, dai zovins in mût particolâr. Pal Friûl ancjemò di plui, calcolât l’impuariment demografic, il scjampâ tal forest dai nestris zovins e l’arest dai flus migratoris. Movìnsi cun urgjence cun politichis ativis dal lavôr incisivis, par mantignî un nivel dignitôs di benstâ e di coesion sociâl.
_E nol va dismenteât che in Friûl e je une vere vocazion e culture dal lavôr, ancje dai zovins. No si sclarirès, intune altre maniere, il parcè che a fasin masse dispès, se lu cjatin, un lavôr precari, sot paiât e cence prospetivis.
_Pal lavôr e covente une economie che e funzioni ben. Lis impresis par podê competi a inovaran procès e prodots (industrie 4.0) e chest nol crearà, in tiermins di cuantitât, gnûf lavôr, ma lu trasformarà une vore. Il lavôr, in definitive, nol cressarà in proporzion ae produtivitât dai robots, anzit.
_Si imponin, duncje, gnovis concezions e visions dal lavôr e gnovis modalitâts di redistribuzion de ricjece produsude. ❚
✒ Roberto Muradore
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
La agane che e zuiave a fâ il cupido Chê gnot di sabide o vevi cumbinât cui miei amîs tant che simpri par lâ a balâ tal club dal gno paisut. E jere stade une setemane strambe, cun cetant cjalt e une fuarte ploie che e veve innagât lis stradis. Nol veve plovût cussì di cetant timp. Il flum al [...]
Tag: Lenart Gjavedon
Pieri al jere un om di scjarsis peraulis, si pûr justis; un furlan solidari, simpri pront a dâ une man e no dome, par solit al lave plui in là de sô dote metint il cûr in situazions scalembris che a cumbinavin chei che lu cercenavin inte sô ostarie. A dî il vêr chel puest lu veve cjapât sù un [...]
E jere scomençade la riunion inte vecje latarie, chê dongje de glesie. A jerin lis dôs, l’aiar al jere turbul, e no dome pal fum penç dai spagnolets, si sintive un sconvolziment dapardut, si podeve lei il sconciert in dutis lis musis: a savevin che al jere un incuintri di sot bancje, di sfrôs, pericolôs, riscjôs, ma dovût. Subit il [...]


text:
Letare ai Romans
Letare ai Romans
Rome e assorbì ogni forme di false adorazion. Lu storic John Lord al dipenzè cussì le situazion: " A Rome e regnave la superstizion, dapardut a si viodevin predis e fedêi di ducj i pais metûts sot.
La devozion a chestis religjons, cu lis lôr discjadenadis baracadis sessuâl, e puartà al totâl bandon di ogni dreture e virtût morâl.
Inte religjon di Rome al stave parsore il cult dal imperadôr, che al vignive deificât e i tiravin sù ancje templis intai cuai a si ufrivin sacrificis a lui come ai dius.
In chest ambient, purpûr, dai romans che a tornarin dongje di Jerusalem dopo jessi stâts batiâts come cristians, a contribuirin a meti sù une congregazion cristiane une vore fuarte e laboriose.
Pauli al scrivè la letare ator il 56 d.C. da Corinto.
E je une letare che e à un particolâr obietîf e e trate argoments che chei cristians a vevin bisugne di cognossi, forsi par smussâ divergjencis che a jerin vignudis fûr fra ebreus e zentîi che a fasevin part de congregazion.
Contignût
La fede e je essenziâl pe salvece.
Sei ebreus che no ebreus, ducj a son sot il pecjât, ma par ancje se no meretade bontât dal Diu, ducj a puedin jessi declarâts juscj par mieç da fede.
Pauli ur declare che i oms a àn ereditât il pecjât e la muart da un sôl om: Adam. Dome par mieç di un sôl om, Jesus, tancj pecjadôrs a son declarâts juscj.
Al è necessari che a rinovin la ment e che a doprin i dons che a àn par servî lu Diu.
Bisugne che a si sometin a lis autoritâts, cence protestâ.
Pauli al pandis il desideri di podê la a Rome e al salude par non tancj crodints, incoragjant i fradis a slontanâsi di chei che a causin divisions e a jessi judiziôs rivuart a chel che al è ben.
Utilitât
Nus dâ une fonde logjiche par crodi in Diu par vie che lis sôs cualitâts si puedin viodi inte creazion.
Al esalte la justizie di Diu e nus fâs cognossi la so grande misericordie.
Nus jude a comprindi cuâl che al è il "sacri segret di Diu".
Al declare che a no indi è difarence fra judeu e zentîl e chest nus insegne a jessi pacifics cun ducj i oms.
I cristians a devin jessi sometûts a lis autoritâts e a rispietâ lis leçs no dome par pôre dal cjastì, ma a motîf de cussience cristiane.
Al sburte a dâ testemoneance a ducj cussì che ducj chei che a invochin il non di Diu a podaran jessi salvâts.
A si cjatin ancje tancj conseis pratics cirche i rapuarts di tignî dentri la glesie.
Al incite a coltivâ impegn, umiltât e tenar afiet.


text:
✽✽ In chescj ultins timps mi è capitât di jessi a Triest in maniere divierse di cemût che o jeri usât: no plui i lûcs studentescs de vite universitarie, lis ocasions di lavôr, di croniche, che si fasin intal centri citât, ma o ai viodût i cuartîrs su la culine, o ai viazât dilunc dai puints, osservât i imbarcjadôrs e lis banchinis. E mi soi inacuart che e je une grande citât, un grant puart. O continui a pensâ che no larès mai a stâ, ma no pues no rilevâ la sô dimension metropolitane, maritime, centri internazionâl di trafics e di cumierçs. Une dimension che e risulte ancjemò di plui acentuade devant dal program di disvilup previodût, denant dai lavôrs za in cors par rinfuarçânt il rûl. E mi son tornadis iniment ciertis peraulis ditis dal professôr Flavio Pressacco in ocasion di une cunvigne su Aquilee: «Tra i elements de fin de citât romane, ma ancje dopo dal Patriarcjât, al è stât dal sigûr il declin progressîf di chel fluviâl pe prime e la debilece portuâl a pet de Serenissime intal secont câs». Ve che alore ancje inte lungje bataie pe autonomie dal Friûl, il rapuart cun Triest al à di jessi associât ae cuistion dal so puart, ae sô gjestion e ai inflùs che chel al podarà determinâ intai rapuarts di fuarce, sedi economics che istituzionâi.
✽✽ Al zove visâsi che i paris fondadôrs di cheste regjon, Tessitori in primis, a àn fate une sielte precise tra il restâ leâts in cualchi maniere a Vignesie o a Triest, optant par cheste ultime. La situazion cierte e jere divierse cul destin de citât juliane ancjemò intes mans dai aleâts, un futûr emporiâl dut di definî e duncje, ai voi dai autonomiscj, plui debil a pet dai apetits venits, ae fuarce eletorâl dai furlans. Vuê la situazion e je cambiade parcè che decenis di aministrazion regjonâl a àn dimostrât che no je mai esistude une maiorance furlane compate e omogjenie buine di fâ valê i siei interès, in secont lûc parcè che di une “coesistence pacifiche”, di un belançament politic si è passâts a di un centralisim di stamp triestin che al va di là dal pês dai coleçs eletorâi furlans.
✽✽ E va duncje tornade a studiâ la posizion di cjapâ bande la realtât teritoriâl e istituzionâl, ben savint che Friûl e Triest a puedin convivi dome inte clarece dai rûi e intal efetîf, dopli esercizi dal podê. Savint di subite che i puarts a vivin midiant des tratis des nâfs, che lis rotis a cambiin e i puarts si sierin, intant che in Friûl no si rive dome vie mâr. ❚
Dree Valcic


text:
Sul fonts la bandiere storiche dal Friûl, in prin plan diviersis espressions dal jessi furlan, elements “origjinâi” de identitât dal nestri popul. Al propon une imagjin dal Friûl contemporani, partint dal leam de comunitât cui simbui che le caraterizin, il test de senegjature par documentari firmât dal furlan Renato Rinaldi, lavôr che la jurie dal preseât Premio Solinas Documentari per il Cinema di Rome i à assegnade une speciâl note di merit.
IL PROGJET_ Babel Blu, chest il titul dal progjet, al è il risultât di une ricercje durade un an e fate dal senegjatôr furlan ancje in gracie dal supuart de Agjenzie Regjonâl pe Lenghe Furlane (ARLeF) e dal Font regjonâl pal audiovisîf. Ce mût ise nassude la idee? «Dopo dîs agns vivûts a Milan – al conte Renato Rinaldi –, tal 2003 o soi tornât in Friûl notant un aument des bandieris storichis dal Friûl esponudis fûr des cjasis e in ambients privâts, ancje compagnadis cun altris bandieris di nazions, partîts, organizazions… La prime sensazion percepide e je stade chê di une incressite de necessitât di dâ une manifestazion visive de identitât midiant di un dai simbui plui fuarts e plui ricognossûts: la acuile. Cheste imagjin mi veve colpît un grum – al dîs Rinaldi – tant di madurî la idee di lâ plui insot e in maniere direte, robe che o ai fat cuntun studi tal 2010. O volevi capî cui che al jere daûr di chê bandiere, parcè che e jere stade metude fûr e ce che e rapresentave».
TANTIS STORIIS_ Un centenâr lis personis contatadis in dut il Friûl, tantis lis situazions viodudis, e tra chestis e je stade fate une sielte des realtâts plui interessantis che Renato Rinaldi al à studiât a fonts tirant fûr il materiâl pe sô senegjature. «Al è saltat fûr di dut, al sclarìs Renato: personis che a esponin la bandiere par resons politichis, personâls, o dome parcè che i plâs o par motivazion plui profondis come, par esempli, un sintiment di rispiet, amôr ma ancje conflit che al va di là des resons storichis (lenghe, culture, tradizions) e si note dal mût di vivi e de storie di cheste int, dal rapuart cul teritori, cu chê altre int, dal spazi costruît, no tant tai discors o tes peraulis. Ce che o ai discuviert e je la grande complessitât de identitât furlane che o stimi une ricjece dal nestri Friûl. Mi soi apassionât a chestis storiis, sfumaduris “origjinâls” dal jessi furlan che o conti midiant di cinc situazions.»
SPIETANT IL DOCUMENTARI_ La prime e je chê di un furlan che, sierât tal so ranch delimitât di fûr di un pantheon di bandieris, al met in lûs il valôr dal “fâ di bessôi”, di sei autonoms – ancje al limit da la autarchie – tal mieç di une realtât variade. Tes storiis al ven fûr ancje il leam tra il furlan, il lavôr e il sacrifici ma ancje l’impegn come chel di un siôr che si sint investît fintremai di Marc di Moruç di puarte bandiere. Interessant ancje il rapuart che, midiant la bandiere, il furlan al à tai confronts dal podê, un rapuart che nol è – come si è usâts a pensâ – dome di sotanance, ma ben il contrari. Nol mancje un riferiment al teme de famee, un rapuart fuart ma al stes timp une vore complès e contrastât. La senegjature e je pronte, e je ancje stade premiade pal so valôr e e incuriosìs. Il prossim obietîf al è chel di meti in vore il documentari in marilenghe, cui vêrs protagonist di cheste complesse identitât furlane. ■
Ilaria Gonano
CINE, TEATRI, ART. Une Babêl di Bandieris............
Sul fonts la bandiere storiche dal Friûl, in prin plan diviersis espressions dal jessi furlan, elements “origjinâi” de identitât dal nestri popul. Al propon une imagjin dal Friûl contemporani, partint dal leam de comunitât cui simbui che le caraterizin, il test de senegjature par documentari firmât dal furlan Renato Rinaldi, lavôr che la jurie dal preseât Premio Solinas Documentari per il Cinema di Rome i à assegnade une speciâl note di merit.


text:
E insome… o rompìn par un marilamp la onde des contis de Corse Curte, che che in chescj ultins doi dîs di Avost a rive ae fin, par contâus un pôc cemût che e je lade joibe stade in chel di Viscon.
Tant par scomençâ us metìn une biele fotografie che par une volte si sin visâts di fâ… ven a stâi, in gracie de fotografe gjatemarangule, une foto a fin spetacul ducj insiemi.
Ma viodìn di contâus ce che al è sucedût prin…
E nie, location perfete, tant par scomençâ, se no che la Sartore si je smenteade un cavo ma o vin cumbinât, il Berlon nol cjatave une clavute usb e al à doprât un clap, l’Ostîr si è vistût come un pipin ma al veve pôr che un gjat i pissàs tes scarpis lassadis daûr dal tendon, ma ae fin… un super spetacul!
O sin lâts fintremai di Viscon a Sauris, cui nestris ospits aromai bielzà ben cognossûts: l’atôr Francoise Tamì, la gjornaliste e storiche Marghreth Cogoviç, la Zooliche Serene Vogelin e la esperte di Deep Web Astrid Virilgren… Ducj in forme e metûts adun dal presentadôr de trasmission, Raphael Seraphin, a àn contade une storie di riviel e di vueris, di magnis e di amôr, di dubis e sinceritât, di more e balon, di salvans e di tiere di salvâ e vitorie cence violence.
Une storie di popul che forsit no ducj a san, robade al libri dal Ostîr, Cryptofriûl, ma mudade in trasmission televisive. E cun di plui, clou de serade, la presince intal public di une star internazionâl, il american Mike Berlon, che al è di divignince furlane e al jere chi in patrie par studiâ e dimostrâ la esistence de magne di mont, nemâl beromai discomparît di un pâr di secui ma che lui al dîs di vê cjatât in tai boscs de Cjargne.
E tal public, plui di cualchidun al veve benzâ let il libri e o vin cucât ancje cualchi contecurtâr, come Laurin, e cualchi om de Panarie… Sì che… une seradone, in gracie soredut dal Comun di Cjopris Viscon che daspò di vê viodude la prime puntade dal Viaç tal Cryptofriûl al à volût viodi ancje la seconde (cun la complicitât di Sandri Pian, che al è deventât adiriture Tecnico Luci). E cui sino noaltris par no contentâju. La int, ae fin, nus è parude dute contente, e nô altris de ostarie o vin une altre serade pronte par lâ in viaç intal Cryptofriûl… Al baste domandâ!
Ve chi cualchi fotografie de serade, par fâus vignî gole!


text:
Franwal di Bietris
Noss vî Bertry, se patois, ses djens
Li franwal di Bietris, di s' vraiy no: «Noss vî Bertry, se patois, ses djens», c' est on motî francès-walon sicrît pa Yves Gourdin ki dene des mots walons, rindous avou l' accint d' Bietris, po ene djivêye di mots francès.
Il a vudî e moes d' may 1991, eplaidî pa l' aisse del tuzance di Bietris.
OrtografeyeCandjî
Les mots sont bayîs dins ene ortografeye do scrijheu, diferinne do sistinme Feller. Li son œ est scrît pa on simpe «e». Ci scrijha la est veyåve dedja dins l' tite: «se patois» ki pôreut esse riscrît «së patwas» (si patwès).
Paregzimpe, vola li cminçmint del lete «P»
SourdantCandjî
- ↑ S110, c' est l' rahouca des mots d' Bietris riprins dins l' båze di dnêyes di l' Årdene nonnrece; il estént sovint fornis pa Yves Gourdin lu-minme, mins î fourît rcopyîs avou l' ortografeye rifondante do «Rasgoutadje». On n' î acontéve nén l' prononçaedje do son œ, replaecî på scrijha u (å cmince li scrijha ù), loukî come betchfessî scrijha.


text:
Chest an a son cuindis agns di chel che i disin Big Bang Enlargement, cuant che la Union Europeane e à dât acet a ben 10 gnûfs Stâts membris. Tra chescj e jere ancje la Slovenie che e je jentrade duncje – tant che prime republiche ex jugoslave – a fâ part de UE il prin di Mai dal 2004, intune cun Estonie, Letonie, Lituanie, Polonie, Ongjarie, Republiche Ceche, Slovachie, Cipri e Malte.
L’aniversari al è stât ricuardât a nivel european in Polonie, dulà che la Slovenie e jere rapresentade dal ministri dal Forest Miro Cerar, che al à sotlineât la impuartance de adesion ae famee europeane: i scambis comerciâi tra Stâts vecjos e gnûfs a son triplicâts, chei tra i gnûfs membris a son cressûts invezit fintremai di cinc voltis, il trafic in esportazion sloven al è dopleât, intant che i invistiments forescj a son triplicâts. Ancje il podê di acuist dai slovens al è cressût de jentrade inte UE: in chescj 15 agns, cundut de crisi economiche patide ancje de Slovenie, al è lât sù dal 30 par cent. Positîfs ancje i dâts fats savê dal Ufici nazionâl di statistiche sloven: il Pil al è cressût, in chest periodi, dal 75 par cent, il Pil pro capite dal 68 par cent (intal 2003 al rivave a 13.200 euros, l’an passât a 22.200 euros).
La Slovenie e à disfrutât ancje i finanziaments europeans che a vegnin dai fonts principâi, come chel pal disvilup rurâl, e midiant di chei a son stâts fats plui di 10 mil progjets.
La impuartance de UE e je stade rimarcade ancje dal prin ministri sloven Marjan Šarec che ae cerimonie, organizade in Slovenie, al à definît la cjase europeane comune simbul di libertât, stabilitât e progrès, rilevant, però, ancje lis sôs debilecis li che si varà di intervignî in futûr. ❚
Tjaša Gruden


text:
Giulia Catuogno e nas a Palermo intal Setembar dal 1993. Fin di piçule si lee ae musiche, soredut cuant che e scuvierç di vê buinis dotis vocâls, studiant piano e scomençant une vore adore a scrivi lis sôs prime cjançons. E je musiche che e ven dal cûr, ’parcè’ che scrivi e je une esigjence dal cûr, no une pice de vanitât. Cheste e je musiche che e vûl fâsi sintî, dî la sô, une poesie sclete, par voaltris che e je la vite che o volês sintîsi contâ – e dîs Giulia di se. E rive a Folkest midiant des selezions dal concors Sunâ@Folkest e e je vincidore dal Premi Alberto Cesa 2017.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Come cumò, dîs agns fa, in dute la mont furlane, di Glemone, a Fors, a Tarvis, a Tumieç, si votave pal referendum pe creazion de provincie dal Friûl de Alte. Al jere ai 21 di Març dal 2004: a votâ a son lâts in cuasi 39 mil, poc plui de metât di chei che a vevin dirit. I SÌ a son stâts il 46%, i NO il 54%. La provincie e je saltade, e cun jê ducj i siums de Cjargne di jessi autonome, cussì come che e jere stade ai timps de sô republiche partigjane.
Dîs agns dopo, ce isal cambiât? Dulà sono finîts i autonomiscj che planc a planc a vevin cjareçât chel progjet fintremai a che son rivâts ae storiche votazion? “Forsit purtrop o sin rivâts masse adore cui timps”, al riflet Mario Gollino che, in chê volte, in plui di jessi president dai industriâi de mont, al jere il promotôr dal comitât dal SÌ. “Baste viodi ce che al è sucedût intai ultins agns. L’ultin fat dal Tribunâl al è emblematic, ma al è inutil cumò vaî e lamentâsi… Forsit chê volte no jerin rivâts a spiegâsi ben, e cussì i “podês fuarts” le àn fate francje”.
Di chê esperience a son restats in dì di vuê pardabon in pôcs: cualchidun al è passât a vite miôr, cualchidun al à bandonât il grup, i zovins a son sparîts. Ma Franco D’Orlando nol mole, e dopo jessi stât tal 1995 un dai fondadôrs de Union Autonomiste Alpine – nassude tant che cueste dal Moviment Friûl che in mont al veve vût dôs bandieris mai dismenteadis, vâl a dî Fausto Schiavi e Cornelia Puppini D’Agaro –, in ducj chescj agns al à cirût di mantignî vîf il sium autonomist.
Tal 2005, l’an dopo de delusion pal referendum, propit lui insieme cun altris – Carlo Cimenti, Gianni Gardel, Mario Gollino, Romano Lepre, Renzo Micoli, Umberto Pecol, Claudio Pittin, Daniel Spizzo, Alvise Stefani, Pierumberto Tolazzi – a vevin fondât il Comitât pe provincie de Cjargne, par no dispierdi chel 73% di cjargnei che a vevin votât SÌ.
I prins agns a son stâs une gnove Primevere: e je stade dissegnade la bandiere dal Cjargne, il mestri Giovanni Canciani al à scrit il Carnorum Regio, l’imni de mont. Tancj di chei problemis che vuê a stan fasint danâ la anime ae Cjargne, za chê volte a vignivin metûts sul plat: la aghe puartade vie dai forescj, i eletrodots, la sanitât.
Planc a planc però, devant des rispuestis de politiche che a continuavin a no rivâ, ancje chel moviment al è lât distudantsi. D’Orlando al à provât a jentrâ tes istituzions, al è stât elet a Tumieç in consei comunâl e di là dentri al à bataiât plui e plui voltis: “Nol è facil jessi autonomiscj in dì di vuê, cuant che ducj a disin di jessilu a peraulis ma tai fats dopo no fasin nuie par confermâlu. Di bande nestre, in dutis lis manieris o vin provât a tignî alte la bandiere, cirint di fâ capî a chei che a continuin a jessi sorts che – se o vevin la provincie – cumò il Tribunâl no lu tocjavin, l’Ospedâl nol sarès metût in discussion, su la energjie o varessin vudis lis spalis cuviertis”.
Però cumò a son propit lis provinciis a jessi metudis in discussion e la Regjon lis eliminarà. “E je vere, e propit par chest – al dîs ancjemò D’Orlando – o vin preparât un document che o vin consegnât al assessôr Panontin, dulà che – une volte scanceladis lis provinciis – si riformin lis Autonomiis locâls in maniere clare: la Regjon di une bande si fâs lizere, cuntun consei snel di massim trente personis, che si impegne su lis materiis di rilevance transfrontaliere; po dopo a son di creâ cuatri o cinc ariis omogjeniis, stîl Cjantons de Svuizare: Mont, Udin e dintors, Basse furlane, Pordenonês e Vignesie Julie, dulà che i citadins a votin par elezion direte i lôr rapresentants e cussì si gjestissin stradis, scuelis, oparis publichis cence lâ in concorence. I comuns plui piçui, duncje, ben planc si fondaran di bessôi tra di lôr”.
Altris aministradôrs locâi propit intes setemanis passadis a àn riclamât il concet di autonomie par sburtâ la Regjon a fâsi la sô societât energjetiche sul stamp di chê che si son fats in Trentin o te provincie di Bolzan. Fabio D’Andrea, sindic di Rigulât, Franceschino Barazutti, za sindic ai timps dal taramot e cumò rapresentant dai comitâts de Cjargne, e Luigi Cortolezzis, president de Secab di Paluce, a àn ben spiegât che par evitâ di cjapâle ancjemò tal comedon di Enel e Terna – che no son rivadis a garantî la corint tes cjasis pes neveadis di Zenâr e di Fevrâr –, e je rivade la ore di tacâ a gjestîsi la nestre energjie di bessôi, stant che tra l’altri a ‘nt vin in abondance.
In fin dai conts, ideis in mont a ‘nd è, voie di no molâ il vues ancje, ma – cemût che al dîs Mario Gollino – al coventarès “un alc, cualchidun che al spachi il sisteme e al puarti un tic di aiar gnûf”. ❚
David Zanirato
SPECIÂL 3 DI AVRÎL. No mûr la idee de autonomie in Cjargne............
Come cumò, dîs agns fa, in dute la mont furlane, di Glemone, a Fors, a Tarvis, a Tumieç, si votave pal referendum pe creazion de provincie dal Friûl de Alte. Al jere ai 21 di Març dal 2004: a votâ a son lâts in cuasi 39 mil, poc plui de metât di chei che a vevin dirit. I SÌ a son stâts il 46%, i NO il 54%. La provincie e je saltade, e cun jê ducj i siums de Cjargne di jessi autonome, cussì come che e jere stade ai timps de sô republiche partigjane.